Projek pulau buatan di Pulau Pinang membimbangkan nelayan, mahu jumpa PMX

Para nelayan mahu berjumpa dengan Perdana Menteri Datuk Seri Anwar Ibrahim susulan keputusan kerajaan Pulau Pinang meneruskan projek tiga pulau buatan manusia di pesisir laut negeri itu.

Projek penambakan Penang South Islands (PSI) yang akan diteruskan selepas kerajaan negeri berkata sudah mendapat kelulusan Penilaian Kesan Kepada Alam Sekeliling (EIA) semalam akan menjejaskan punca pendapatan para nelayan.

Timbalan Pengerusi Persatuan Nelayan Pulau Pinang, Zakaria Ismail berkata pihaknya masih menunggu jawapan daripada Anwar berhubung projek itu.

“Kami sudah usaha berbagai cara, tetapi masih belum terima jawapan,” katanya dipetik portal MalaysiaNow.

Seramai lebih 6,000 nelayan akan terkesan dengan projek itu yang membabitkan nelayan daripada Pulau Pinang, selatan Kedah dan utara Perak.

Persatuan itu sebelum ini melahirkan hasrat mahu bertemu dengan Anwar bagi membincangkan projek kontroversi tersebut.

Pihak mereka menulis surat bertarikh 2 Disember lepas meminta pertemuan diadakan bersama Anwar.

Zakaria berkata, susulan kelulusan tersebut pihak nelayan akan mengemukakan rayuan kepada Jabatan Alam Sekitar.

Ini kerana katanya mereka akan berdepan dengan krisis sumber protein sekiranya projek itu diteruskan.

PSI merupakan projek membangunkan tiga pulau buatan manusia meliputi kawasan seluas 17 kilometer persegi di Permatang Damar Laut, Bayan Lepas.

Isu tersebut menjadi pertikaian antara DAP yang memimpin kerajaan negeri dengan PKR.

Anwar yang juga presiden PKR dan pengerusi Pakatan Harapan (PH)mengadakan pertemuan dengan nelayan pada 2019 selepas diberikan pengampunan diraja.

Beliau ketika itu melahirkan hasrat mahu bertemu dengan Ketua Menteri Pulau Pinang Chow Kon Yeow untuk mendapatkan penjelasan dan mencari penyelesaian berhubung krisis yang dihadapi golongan nelayan.

Ahli Parlimen Balik Pulau Muhammad Bakhtiar Wan Chik semasa berkempen untuk pilihan raya lepas menegaskan PKR tidak menyokong usaha itu dan pendirian tersebut turut diambil oleh Nurul Izzah Anwar.

Menurut Bakhtiar, partinya berusaha memujuk DAP dan kerajaan negeri untuk tidak meneruskan projek berkenaan.

Dalam pada itu, Persatuan Sahabat Alam Malaysia yang merupakan ahli jawatankuasa semakan EIA projek berkenaan turut melahirkan rasa berang dan terkejut berhubung kelulusan itu.

“Kami kecewa kerana kerajaan baru mengabaikan keterjaminan makanan, pemeliharaan alam sekitar dan skala sebenar kesan negatif disebabkan projek penambakan ini.

“Projek penambakan berintensif karbon dan modal bertentangan dengan imperatif perancangan yang memerlukan pembangunan berdaya tahan iklim,” katanya dalam satu kenyataan.


Kes terowong Guan Eng: Saksi dedah wujud konflik kepentingan

Seorang saksi kes rasuah bekas Ketua Menteri Pulau Pinang, Lim Guan Eng mendedahkan wujud konflik kepentingan susulan penglibatan tiga wakil Beijing Urban Construction Group (BUCG) dalam tiga mesyuarat awal Kerajaan Negeri Pulau Pinang bagi membincangkan projek terowong dasar laut di negeri itu.

Menurut laporan Utusan Online, penglibatan tiga wakil BUCG itu dikatakan menimbulkan konflik kepentingan dengan syarikat-syarikat pembida yang lain, menurut saksi Muhamad Azrai Mohamad Zaini, 39.

Mahkamah Sesyen Kuala Lumpur diberitahu tiga wakil tersebut ialah bekas Pengarah Consortium Zenith Beijing Urban Construction Group Sdn. Bhd. (CZBUCG) yang merupakan syarikat usahasama dengan BUCG, Datuk Zarul Ahmad Mohd. Zulkifli, Lee Chee Hoe dan Ee Chin Fatt.

Muhamad Azrai berkata, kehadiran mereka dalam mesyuarat pada 2011 itu memberikan kelebihan kepada syarikat dari China itu mengetahui lebih awal setiap butiran dalam `Request For Proposal’ (RFP) sebelum dokumen tersebut diiklankan oleh kerajaan negeri.

Ujar saksi pendakwaan keempat itu, antara butiran tersebut termasuk skop kerja setiap projek, anggaran kos, kelayakan yang ditetapkan terhadap pembida tender, syarat-syarat teknikal dan kewangan serta pulangan kepada pembida dalam pelaksanaan projek.

Beliau yang sebelum ini berjawatan Penolong Pengarah Kanan (Kerja Raya, Utiliti & Pengangkutan) di Unit Perancang Ekonomi Negeri (UPEN) Pulau Pinang turut terlibat dalam mesyurat itu selaku Urusetia Jawatankuasa Teknikal dan Kewangan bagi memilih pembida-pembida projek-projek infrastuktur di negeri itu.

Mahkamah sedang mendengar perbicaraan terhadap Guan Eng,60, yang didakwa terhadap tuduhan pindaan menerima suapan bagi dirinya wang berjumlah RM3.3 juta sebagai tindakan membantu syarikat milik Zarul Ahmad dilantik melaksanakan projek bernilai RM6.3 bilion.

Tertuduh didakwa menggunakan kedudukan beliau semasa menjadi Ketua Menteri Pulau Pinang melakukan perbuatan itu di antara bulan Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR.

Muhamad Azrai menyatakan, oleh kerana projek itu telah diputuskan untuk ditawarkan sebagai tender terbuka, pada pendapatnya BUCG tidak sepatutnya terlibat dalam mesyuarat atau perbincangan bagi penyediaan dokumen RFP.

Saksi yang kini Setiausaha Sulit Kanan Ketua Menteri, Chow Kon Yeow berkata, BUCG tidak wajar terlibat pada peringkat awal penyediaan RFP sebelum tender terbuka diiklankan kerana ia mendapat kelebihan berbanding dengan syarikat-syarikat lain yang turut berminat menyertai tender terbuka.

Pada sesi pemeriksaan utama, saksi turut menyatakan, sebelum projek itu diberi kepada CZBUCG, terdapat beberapa syarikat mega antarabangsa lain termasuk dari Korea dan Jepun yang turut bersaing bagi mendapatkan tender tersebut.

Saksi berkata, dokumen RFP dikeluarkan oleh kerajaan negeri pada Julai 2012, iaitu setahun selepas tempoh mesyuarat diadakan.

Ketika ditanya oleh Timbalan Pendakwa Raya Wan Shaharuddin Wan Ladin mengapa beliau tidak memaklumkan kepada pegawai-pegawai atasannya berhubung penglibatan awal BUCG dalam penyediaan RFP, saksi berkata ketika itu beliau baru berkhidmat dan kurang pengalaman serta beranggapan perkara itu sudah diketahui mereka.

Sementara itu, ketika disoal balas oleh peguam Gobind Singh Deo yang mewakili Guan Eng, saksi bersetuju bahawa mesyuarat itu dikendalikan oleh Exco dan tidak melibatkan tertuduh.

Muhamad Azrai turut bersetuju dengan cadangan peguam bela bahawa kehadiran wakil BUCG dalam mesyuarat itu bukan satu masalah kerana ia susulan perjanjian persefahaman (MoU) yang ditandatangani di Putrajaya pada 28 April 2011 di antara kerajaan negeri dan syarikat tersebut.

Perbicaraan di hadapan Hakim Azura Alwi bersambung 10 September ini.


Lawatan tiga hari PM ke Indonesia bermula hari ini

Perdana Menteri Datuk Seri Ismail Sabri Yaakob akan mengadakan lawatan rasminya yang pertama ke Indonesia selama tiga hari bermula Selasa.

Beliau diiringi Menteri Luar Datuk Saifuddin Abdullah, Menteri Kanan Pertahanan Datuk Seri Hishamuddin Tun Hussein, Menteri Kewangan Senator Tengku Datuk Seri Utama Zafrul Tengku Abdul Aziz dan pegawai-pegawai kerajaan dari kementerian dan agensi berkaitan.

Menurut kenyataan Kementerian Luar (Wisma Putra) dilapor Bernama hari ini, Perdana Menteri dijadual mengadakan pertemuan dengan Presiden Joko Widodo.

Lawatan rasmi itu bakal membuka lembaran baharu dalam hubungan dua hala yang pelbagai dan sedia kukuh antara Malaysia dengan Indonesia. Ia juga akan memberi peluang kepada kedua-dua pemimpin meneroka peluang kerjasama dalam usaha-usaha pemulihan daripada kesan pandemik Covid-19.

Kedua-dua pemimpin juga akan membincangkan perkembangan penting di rantau ini dalam konteks kerjasama ASEAN, serta cabaran yang mampu menjejaskan keamanan, pertumbuhan dan kemakmuran serantau.

Sempena lawatan itu juga, Ismail Sabri dijadual mengadakan perjumpaan dengan komuniti perniagaan dan pemain industri utama Indonesia, Ketua-ketua Editor Indonesia, diaspora Malaysia di Indonesia serta menyaksikan pemeteraian beberapa Memorandum Persefahaman dan Perjanjian di antara kedua-dua negara

Beliau juga akan melawat kemudahan industri pertahanan di wilayah Bandung.

Lawatan rasmi itu dilaksanakan dengan mematuhi Prosedur Operasi Standard (SOP) Covid-19 yang ditetapkan Kerajaan Malaysia dan Indonesia.


Belum 6 bulan memerintah, ‘virus penyamun’ dah menular dalam PH

Setiausaha Perhubungan PAS Selangor, Roslan Shahir Datuk Mohd Shahir menempelak kerajaan Pakatan Harapan-Barisan Nasional (PH-BN) setelah pegawai menteri DAP ditahan Suruhanjaya Pencegahan Rasuah Malaysia (SPRM).

Dalam satu catatan ringkas di Facebooknya, beliau turut menyindir veteran DAP, Lim Kit Siang yang sebelum ini lantang menghentam kepemimpinan Perikatan Nasional (PN) dan BN berhubung rasuah, tetapi masih membisu apabila ianya melibatkan menteri DAP.

“Belum 6 bulan perintah, SPRM dah masuk angkut para pegawai… menteri dari DAP.

“Ini bukan kecil. Ini tanda-tanda untuk tolak PH-BN.

“Virus penyamun dah menular. Uncle Kit Siang bisu?,” kata Roslan dalam catatan itu.

Istilah ‘penyamun’ digunakan secara meluas gabungan PH – PKR, DAP dan Amanah – ketika kempen Pilihan Raya Umum Ke-15 (PRU-15) lalu untuk menyerang BN, khususnya pemimpin UMNO, yang terlibat dalam kes-kes rasuah dan skandal kewangan negara.

Malah, ketika kempen itu juga sebuah lagu ciptaan Altimet yang juga Ketua Cabang PKR Ampang berjudul ‘Aduh Malaysia’, menjadi siulan buat penyokong-penyokong tegar PH ketika ini.

Altimet atau nama sebenarnya, Syed Ahmad Syed Abdul Rahman mencipta lagu itu dengan mengubah lirik asal ‘Ali Baba dengan 40 Penyamun’ dan dilancarkan sendiri di pentas politik pada program Rapat Mega PKR 2022 di Ampang pada 12 September tahun lalu.

Lagu itu kemudian menjadi tular sepanjang kempen PRU-15 dan digunakan oleh pemimpin serta jentera PH untuk dijadikan sebagai bahan kempen.

Sindiran tajam Roslan Shahir terhadap kerajaan PH-BN menyusul tindakan SPRM menahan pegawai kanan Menteri Sumber Manusia daripada DAP, V Sivakumar, tiga hari lalu.

Penahanan itu dipercayai mempunyai kaitan dengan dakwaan suspek menubuhkan sebuah agensi pengambilan pekerja asing untuk mendapatkan kelulusan kementerian berkenaan, walaupun terdapat konflik kepentingan.

Menurut media, SPRM juga dikatakan sudah menyerbu pejabat kementerian terbabit yang didakwa mengadakan proses pengambilan pekerja asing yang dikaitkan dengan Kementerian Sumber Manusia.

Bagaimanapun, setakat ini, Sivakumar mengesahkan dia belum dipanggil SPRM berhubung siasatan melibatkan pegawainya itu.

“Saya belum dipanggil (oleh SPRM). Sekiranya dipanggil saya akan rela pergi untuk beri keterangan,” katanya.


Projek 3 pulau: DAP ketepi ‘rule of law’ jika ada kepentingan sendiri

Dua pertubuhan bukan kerajaan (NGO) membantah tindakan kerajaan DAP Pulau Pinang kerana mengetepikan peraturan perundangan apabila meneruskan projek tambakan tiga pulau yang menjadi kontroversi.

Sebelum ini DAP dilihat antara yang menjadi ‘juara’ memainkan isu ‘rule of law’, tetapi dalam kes di Pulau Pinang mereka tidak mempedulikannya, sedangkan kumpulan nelayan di kawasan terbabit telah memulakan tindakan undang-undang terhadap Jabatan Alam Sekitar kerana meluluskan laporan Penilaian Kesan Alam Sekitar (EIA) projek itu.

Persatuan Pengguna Pulau Pinang (CAP) dan Sahabat Alam Malaysia (SAM) dalam kenyataan bersama hari ini berkata, proses undang-undang itu dibenarkan mengikut Akta Kualiti Alam Sekitar 1974 dan akan didengar pertengahan bulan depan.

“Rayuan nelayan di situ akan membuka peluang supaya kelulusan diberikan terhadap EIA itu dikaji semula,” kata mereka.

Mereka mengatakan bahawa semua tuntutan berkaitan alam sekitar mengenai projek oleh kerajaan negeri kini dibawa untuk dibicarakan.

Bagaimanapun, kerajaan Pulau Pinang tidak mempedulikan, sebaliknya bersedia meneruskan projek berkenaan tanpa menunggu keputusan mahkamah, bertentangan dengan hasrat menghormati kedaulatan undang-undang, kata mereka.

Mereka berkata, Jabatan Alam Sekitar (JAS) apabila meluluskan laporan EIA, mengakui bahawa akan berlaku kesan negatif kekal, terutama berkaitan sumber perikanan, nelayan dan keselamatan makanan negara.

Mereka juga membidas kenyataan Pengerusi Jawatankuasa Infrastruktur dan Pengangkutan negeri, Zairil Khir Johari bahawa kajian bebas PricewaterhouseCoopers (PwC) menunjukkan projek itu akan menjana RM70 bilion menerusi pelaburan asing terus dan membuka 300,000 peluang pekerjaan.

Bagaimanapun Mohideen dan Meena berkata tiada cara untuk mengesahkan bila kajian bebas itu dilakukan, sama ada dilakukan sebelum atau selepas negara dan dunia terkesan akibat pandemik Covid-19.

“Lebih-lebih lagi kajian PwC sebelum ini tidak pernah menyebut mengenai projek itu, tetapi muncul sekarang susulan penentangan oleh NGO dan pihak lain,” kata mereka.

Sebelum ini kerajaan DAP Pulau Pinang mengumumkan pembinaan pulau pertama bagi projek tambakan laut terbesar di negeri itu – Projek Tambakan Selatan Pulau Pinang (PSR) – membabitkan tiga pulau buatan dekat Bayan Lepas dijangka bermula bulan ini.

Menerusi projek yang dirancang, Pulau A di perairan dekat Permatang Tepi Laut seluas 930 hektar dijangka disiapkan dalam tempoh kira-kira sembilan tahun.

Lokasi pertama yang akan ditambak untuk membentuk tanah bagi pulau pertama iaitu Pulau A terletak kira-kira 600 meter dari Pulau Rimau dan lokasi paling hujung bagi tapak pulau itu terletak lebih kurang 4.6 kilomet


Thailand uji peranti kesan Covid-19 daripada peluh ketiak

Bagi penjual di pasar Bangkok, ketiak yang berpeluh membasahi kemeja-T mereka ketika musim monsun yang lembap mungkin menjadi tanda-tanda kecil jangkitan Covid-19, kata saintis tempatan.

Sehubungan itu, penyelidik dan saintis tempatan sedang membangunkan peranti mudah alih bagi mengesan virus melalui peluh ketiak, sementara ujian saringan mula dilakukan ke atas peniaga pasar makanan di Bangkok, minggu ini.

“Berdasarkan sampel peluh, kami mendapati badan individu yang dijangkiti Covid-19 akan mengeluarkan bahan kimia yang sangat berbeza daripada peluh individu yang sihat.

“Peranti yang bakal dihasilkan melalui penemuan ini akan dapat mengesan bau tertentu yang telah dihasilkan oleh bakteria tertentu di setiap titisan peluh pesakit Covid-19,” kata pensyarah Jabatan Kimia Universiti Chulalongkorn, Bangkok, Dr Chadin Kulsing.

Ujian itu mencapai ketepatan sehingga 95 peratus dan ia dapat digunakan sebagai alternatif mampu milik menggantikan ujian calitan yang lebih mahal dan memerlukan proses saringan di makmal.

Bagaimanapun, peranti berkenaan masih pada peringkat pembangunan dan kajian mengenainya masih belum diterbitkan atau mendapat penilaian rakan setara.

Sebelum ini, saintis melakukan ujian yang sama untuk mengesan bahan kimia beracun dalam udara.

Menggunakan peranti itu, individu akan meletakkan putik kapas di bawah ketiak seseorang selama 15 minit, sebelum menyapu peluh tersebut dan dimasukkan ke dalam botol yang kemudian akan disterilkan di bawah sinaran UV.

“Petugas kesihatan akan mengambil sampel peluh yang sesuai dengan mengunakan hos penyedut dan akan menekannya ke dalam alat penganalisis untuk memeriksa keputusannya. Pengumpulan sampel hanya memerlukan masa 15 minit dan keputusan akan diketahui dalam masa 30 saat,” jelas Dr Chadin.

“Ujian saringan menggunakan peluh ini lebih mudah dan cepat kerana saya dapat bekerja sambil menunggu keputusan dalam masa yang singkat. Kalau ujian PCR, saya terpaksa pergi ke pusat ujian, menunggu dan ini akan membuang masa saya untuk berniaga,” kata seorang penjual tembikai di pasar itu.

Sementara itu, Thailand hari ini melaporkan dalam tempoh 24 jam lalu, 14,403 jangkitan baharu Covid-19 direkodkan menjadikan kumulatif sebanyak 1,352,953 kes.

Pada masa sama negara itu turut melaporkan 189 pesakit Covid-19 meninggal dunia dalam tempoh 24 jam itu menjadikan keseluruhan sejak penularan Covid-19 di negara itu awal tahun lalu kepada 15,610 pesakit. – Agensi


PMX baharu dapat tahu hanya satu mesin pengimbas kastam berfungsi

Semasa turun melawat Lapangan Terbang Antarabangsa Kuala Lumpur (KLIA) semalam, Datuk Seri Anwar Ibrahim baharu mengetahui hanya satu mesin pengimbas kastam berfungsi di pintu masuk.

Perdana Menteri (PMX) semalam melawat KLIA susulan kekecohan berpunca daripada seorang Menteri Kabinetnya dengan pegawai imigresen, bagaimanapun mendapati semua operasi agensi di lapangan terbang negara itu berjalan dengan baik.

“Cuma saya lihat umpamanya mesin pengimbas Kastam di tempat kemasukan, ada tujuh tapi hanya satu berfungsi.

“Saya Menteri Kewangan dan Jabatan Kastam Diraja Malaysia (JKDM) bawah saya , tapi takkanlah nak tunggu menteri turun baru tahu rosak, ini ada kelemahan dari segi maklumat kerana kalau belanjanya hanya sekitar beberapa juta, kita boleh luluskan segera.

“Saya percaya SPRM (Suruhanjaya Pencegahan Rasuah Malaysia) tidak akan menyiasat kalau diluluskan segera kerana keadaan itu mendesak. Bayangkan saya dimaklum scanner itu rosak sejak tahun lalu.

“Jadi hal begini adakah nak salahkan pegawai di situ, mungkin dia lapor tapi ada sedikit kelemahan yang harus perbaiki, kerana kita mahu (beri) perkhidmatan terbaik,” katanya dipetik laporan BH.

Anwar berucap semasa Perjumpaan Bulanan Perdana Menteri bersama Warga Jabatan Perdana Menteri hari ini.

Bagaimanapun, Anwar merasakan tidak wajar untuk meletakkan kesalahan terhadap Kastam atas kelemahan yang berlaku.

“Apakah dengan kelemahan ini saya boleh secara umum menyerang kelemahan Kastam, saya tidak fikir wajar, kerana secara umumnya fungsinya baik.

“Tapi hal ini tidak boleh kita mungkiri kebenarannya, sebab itu kita kadang-kadang yang di atas harus turun dan terjun ke bawah untuk melihat sendiri kerana tidak boleh buat andaian semuanya baik.

“Tapi mestilah tujuannya baik untuk perbaiki, bukan sekadar mencari salah ataupun mengecam apalagi kalau diberi gambaran umum,” katanya.

Perdana Menteri berkata, usaha bersama keseluruhan rakyat diperlukan dalam mengangkat darjat dan martabat negara.

“Saya tahu tidak mudah seperti mana kita lazim faham dalam politik ada pembenturan idea dan persaingan kuasa. Penjawat awam dan barisan pimpinan Jemaah Menteri bertekad untuk melaksanakan dengan sedaya upaya perubahan.

“Tapi saya faham perubahan ini ambil masa, saya juga ditegur kerana sedikit keras, kurang sabar tetapi bagi rakyat yang susah menderita dengan sistem yang sudah bobrok, tidak fikir kita harus tunggu terlalu lama,” katanya.

Semalam dalam lawatan ke KLIA, Anwar memberi jaminan siasatan rapi akan dibuat terhadap isu membabitkan kakitangan Imigresen di KLIA khususnya dakwaan wujud salah laku dan amalan rasuah.

Secara umumnya, Anwar berkata penugasan kakitangan jabatan imigresen itu di pintu masuk utama negara itu berjalan dengan baik dan agensi itu juga memberi respon sangat baik dan positif, terutama terkait perkara berbangkit sejak beberapa hari lalu ini.


RM1,500 gaji amah Indonesia?

Pembantu rumah Indonesia dikatakan bakal dibayar RM1,500 sebulan atau kira-kira 4.09 juta rupiah, menyamai kadar gaji minimum semasa negara, berdasarkan syarat pengambilan pekerja asing yang diperketatkan.

Ianya dikatakan dipersetujui menerusi lima inisiatif yang ditandatangani menerusi memorandum persefahaman (MoU) antara Kerajaan Malaysia dan Indonesia bagi pengambilan dan perlindungan Pekhidmat Domestik Indonesia (PDI).

Perjanjian itu ditandatangani Menteri Sumber Manusia Malaysia, Datuk Seri M Saravanan dan Menteri Ketenagakerjaan Indonesia, Ida Fauziyah dengan disaksikan Perdana Menteri Datuk Seri Ismail Sabri Yaakob dan Presiden Indonesia, Joko Widodo di Jakarta, semalam (1 April 2022).

Lima inisiatif itu ialah:

Malah, dipercayai gaji permulaan pekerja PDI ditetapkan sebanyak RM1,500 yang dimohon oleh Indonesia, iaitu bersamaan dengan kadar gaji minimum semasa negara, memetik laporan Utusan hari ini.

Ismail Sabri pada sidang medis selepas itu berkata, inisiatif berkenaan bertujuan menjaga kebajikan pekerja dari sudut perlindungan sosial, selain mampu merintis kemasukan semula Tenaga Kerja Indonesia untuk sektor yang dibenarkan di Malaysia.

Difahamkan, setakat ini hanya 92,481 pembantu rumah asing berada di Malaysia tahun lalu, dengan 64,181 daripadanya adalah pengambilan PDI, berbanding 129,168 pembantu rumah yang dicatatkan pada 2019 dan 127,169 orang pada 2018.

“MoU ini akan memastikan segala proses pengambilan dan mekanisme perlindungan PDI akan dilaksanakan secara komprehensif oleh pihak-pihak yang berkaitan, mengikut dasar dan perundangan di kedua-dua negara.

“Dalam hal ini, saluran kemasukan tunggal bagi PDI ke Malaysia telah dipersetujui hanya menggunakan sistem saluran tunggal (One Channel System) seperti yang terkandung dalam MoU, penting untuk saringan kepada hanya majikan yang layak menggajikan PDI,” kata Perdana Menteri.

Pada masa sama, beliau juga memaklumkan bahawa Malaysia telah meratifikasi Protokol 29 Pertubuhan Buruh Antarabangsa (ILO) sebagai komitmen Malaysia di peringkat antarabangsa untuk membanteras isu buruh paksa, termasuklah memberi perlindungan kepada pekerja migran daripada Indonesia.

Malaysia dan Indonesia telah memeterai MoU PDI sejak 2006 dan diperbaharui pada 2011, namun ia telah tamat tempoh pada 2016.


Presiden Sri Lanka tiba di lapangan terbang Malvides

Presiden Sri Lanka Gotabaya Rajapaksa tiba di Lapangan Terbang Antarabangsa Velana di Maldives awal Rabu, lapor Xinhua, memetik media Maldives.

Rajapaksa sebelum ini memaklumkan kepada speaker Dewan Parlimen bahawa beliau akan meletakkan jawatan sebagai presiden pada Rabu, lapor Bernama.

Sri Lanka yang dahulunya makmur kini berdepan krisis ekonomi yang teruk sehingga membawa kepada rusuhan besar-besaran.

Speaker Parlimen Mahinda Yapa Abeywardena berkata pemimpin parti politik telah memutuskan untuk memilih presiden baharu melalui undian di arlimen pada 20 Julai.


Rafizi tak automatik ganti Anwar

Pengarah Komunikasi PKR Fahmi Fadzil berkata Rafizi Ramli tidak akan secara automatik menjadi presiden PKR hanya kerana kemenangan besarnya dalam pemilihan parti baru-baru ini.

Beliau diminta mengulas mengenai persepsi bahawa Rafizi adalah barisan seterusnya selepas kemenangannya dalam pemilihan PKR.

Fahmi berkata parti itu belum membincangkan calon pengganti dan presiden Datuk Seri Anwar Ibrahim telah membentangkan rancangan penggantiannya semasa berundur parti pada Februari.

Anwar mengekalkan jawatan presiden parti untuk penggal 2022-2025 tanpa dicabar dalam pemilihan kepimpinan PKR baru-baru ini.

“Tidak semestinya begitu. Saya rasa tidak perlu bercakap pada masa ini mengenai penggantian. Buat masa ini, tiada perbincangan dalam parti mengenai perkara itu.

“Semasa pemilihan parti, pintu terbuka luas kepada sesiapa yang mahu mencabar Anwar, tetapi tiada siapa yang berbuat demikian,” katanya dalam temu bual dengan Mkini.

“Pada masa ini, kita mesti memberi peluang kepada Anwar untuk memimpin parti ke pilihan raya umum ke-15 atas pelbagai sebab. Dia masih menjadi gam, dan dia boleh menarik sokongan yang kuat.”

Fahmi turut menolak khabar angin bahawa parti itu berpecah kepada dua kumpulan iaitu kem Rafizi dan kem setiausaha agung parti Datuk Seri Saifuddin Nasution Ismail.

“Cara saya melihatnya, sekarang ini, sebenarnya tidak ada dua kem dalam cara yang sama pada 2018. Pemilihan PKR pada 2022 jauh lebih tenang dan lebih baik daripada 2018, di mana kita melihat ahli menyerang antara satu sama lain,” katanya.

Fahmi merujuk kepada perebutan dan perbalahan mengenai jawatan timbalan presiden antara Rafizi dan Azmin pada 2018.

Menjawab gesaan Rafizi mengundi calon yang menentang pendekatan ‘khemah besar’ dalam perebutan Majlis Pimpinan Pusat (MPP), Fahmi berkata kenyataannya itu hanya merujuk kepada kempen pemilihan dalaman parti menjelang kongres PKR.

Tambahnya, parti itu tidak mungkin mengambil pandangan Rafizi serta-merta dan akan membuat keputusan kerana mereka mungkin perlu mengadakan kongres khas untuk memutuskan isu berkaitan hala tuju yang lebih luas.

Kongres PKR bermula hari ini di Pusat Konvensyen Ideal (IDCC) Shah Alan, Selangor. Ia akan dimulakan dengan kongres sayap Pemuda dan Wanita hari ini dan diikuti dengan kongres kebangsaan esok.


Ringgit menjunam lagi

Ringgit terus merekodkan kejatuhan susulan kenaikan dolar Amerika Syarikat (AS) untuk sesi kelima berturut-turut pada Isnin (19 September), dengan satu lagi kenaikan kadar dasar semalaman (OPR) AS yang agresif dijangka minggu ini, kata seorang penganalisis.

Pada jam 6 petang, mata wang tempatan susut kepada 4.5495/5515 berbanding dolar AS, daripada 4.5340/5365 pada penutupan Khamis (15 September). Pasaran ditutup pada Jumaat (16 Sept), sempena sambutan Hari Malaysia, menurut Bernama.

Ketua Ahli Ekonomi Bank Islam Malaysia Bhd Firdaos Rosli berkata ringgit turut ditekan oleh data jualan runcit dan tuntutan pengangguran AS yang lebih kukuh dan hanya mendorong bank pusat AS untuk mempertahankan pendirian tegas dalam menangani inflasi.

“Ini akan menyebabkan pihak Rizab Persekutuan AS (Fed) menaikkan lagi kadar faedah yang akan memberi kesan terhadap mata wang negara-negara sedang pesat membangun, termasuk ringgit,” katanya.

Bagaimanapun, beliau berkata ringgit semakin mengukuh berbanding mata wang utama lainnya sejak beberapa minggu lepas susulan asas-asas ekonomi negara yang kukuh manakala prospeknya juga kekal stabil di tengah-tengah pemulihan pasaran tenaga kerja secara beransur-ansur.

“Namun, ringgit dijangka kekal susut berbanding dolar AS berikutan jangkaan pasaran mengenai kenaikan satu mata penuh atau sekurang-kurangnya 75 mata asas dalam mesyuarat pada 20-21 September ini,” katanya.

Berikutan itu, Firdaos menjangkakan ringgit diniagakan antara RM4.55 hingga RM4.57 berbanding dolar AS pada minggu ini.

Dalam pada itu, ringgit diniagakan kebanyakannya rendah berbanding kumpulan mata wang utama lain.

Ringgit rendah berbanding euro kepada 4.5372/5392 daripada 4.5317/5342 pada akhir urus niaga Khamis, susut berbanding dolar Singapura kepada 3.2261/2278 daripada 3.2238/2261 dan turun berbanding yen Jepun kepada 3.1706/1724 daripada 3.1647/1666 sebelum ini.

Unit tempatan itu bagaimanapun mengukuh berbanding pound Britain kepada 5.1678/1700 daripada 5.2214/2242 pada minggu lepas.


Sindiket dadah antarabangsa: Datuk, datin kena cekup

Sepasang suami isteri bergelar ‘Datuk dan Datin’ adalah antara sembilan individu yang ditahan dalam enam serbuan berasingan di Selangor dan Johor pada Rabu dan Khamis lalu dipercayai terbabit dalam sindiket pengedaran dadah antarabangsa.

Memetik laporan Bernama hari ini, Timbalan Pengarah Narkotik (Risikan dan Operasi) Jabatan Siasatan Jenayah Narkotik Bukit Aman, Deputi Comisioner Zainudin Ahmad berkata, ‘Datuk’ terbabit dikenali sebagai ahli perniagaan berusia 59 tahun.

“Polis merampas 12.24 kilogram syabu, 6.61 kilogram pil ektasi dan 420 gram ketamin serta tiga buah kenderaan mewah juga barang kemas, kesemuanya dianggarkan bernilai RM1.39 juta.

“Kumpulan ini yang ditahan hasil operasi Jabatan Siasatan Jenayah Narkotik Bukit Aman, Selangor dan Johor itu, dipercayai aktif menjalankan pengedaran dadah sejak pertengahan bulan September 2020,” katanya.

Beliau juga percaya sindiket itu menjadikan perairan di sekitar pantai barat Johor termasuk di Batu Pahat untuk membawa keluar dadah berkenaan bagi pasaran di Indonesia.

Daripada sembilan ditahan, seorang didapati positif dadah dan lima daripadanya mempunyai rekod kesalahan lampau berkaitan jenayah dan dadah termasuk ‘Datuk’ yang pernah dipenjara selama lima tahun, sebelum ini, juga berkaitan dadah.

Semua suspek warga tempatan berusia antara 22 hingga 59 tahun itu, ditahan reman selama tujuh hari sehingga Rabu depan untuk siasatan kes mengikut Seksyen 39B Akta Dadah Berbahaya 1952.

Zainudin berkata kumpulan sindiket itu dipercayai mempunyai kaitan dengan tangkapan pihak berkuasa Taiwan, bulan lepas, melibatkan pengedaran dadah antarabangsa.

“Tiga warga Malaysia dan empat warganegara Indonesia ditahan di perairan Taiwan dengan rampasan membabitkan dadah jenis ketamin seberat 281 kilogram dengan anggaran nilai sebanyak RM15 juta,” katanya

Susulan itu, pihak berkuasa Taiwan telah menghubungi pihaknya mengenai tangkapan berkenaan dan hasil siasatan mereka mendapati kesemua individu terbabit mengaku mempunyai kaitan dengan kumpulan di Malaysia ini.

“Polis kini sedang giat mencari saki-baki ahli kumpulan ini yang dipercayai menjadi perantara berdasarkan modus operandi mereka menggunakan jalan laut untuk menyeludup keluar dadah,” katanya.


Thailand mansuh syarat kuarantin wajib kepada pelancong 46 negara

Pengembara dari 46 negara berisiko rendah yang lengkap menerima vaksin dibenar melawat Thailand tanpa perlu menjalani kuarantin berkuat kuasa 1 November, jika mereka tiba menggunakan penerbangan dan negatif ujian Covid-19.

Pengumuman itu dibuat Perdana Menteri Thailand Chan-o-cha dalam laman Facebook beliau hari ini. Bagaimanapun beliau tidak menyenaraikan nama negara berkenaan.

“Kita perlu pantas bergerak dan melakukannya sekarang kerana jika menunggu untuk semuanya pulih seperti sediakala, kita mungkin sudah terlambat.

“Lebih-lebih lagi pelancong akan membuat keputusan untuk melawat negara lain,” katanya.

Awalnya, Thailand hanya merancang membenarkan pengembara dari 10 negara sahaja, termasuk China dan Amerika Syarikat (AS) yang tidak dikenakan kuarantin, jika mereka lengkap menerima vaksin Covid-19 serta negatif ujian saringan sebelum dan selepas menaiki penerbangan.

Menurutnya rancangan itu diubah susulan tindakan beberapa negara mengumumkan akan membuka semula sempadan antarabangsa dan melonggarkan beberapa syarat bagi menarik semula pengembara antarabangsa.

“Kita perlu mempercepatkan persiapan. Saya telah meminta Menteri Kesihatan Awam untuk meningkatkan pemberian vaksin.

“Keputusan ini memang berisiko tetapi itulah risiko yang perlu kita ambil. Saya rasa Thailand dan negara lain mampu menangani risiko Covid-19 dan kita perlu belajar mengenai keberadaan virus itu,” kata Prayut.

Katanya, kewajipan menjalani kuarantin kekal bagi negara-negara yang tidak tersenarai dalam peraturan baharu itu.

Dalam tempoh 24 jam lalu Thailand merekodkan 9,727 jangkitan baharu dan 73 kematian akibat Covid-19, menjadikan keseluruhannya 1,821,579 kes positif dan 18,559 kematian sejak awal tahun lalu. – Agensi


Pindaan Perlembagaan UMNO 2022 galakkan kediktatoran dalam UMNO

Maka Persidangan Agung Khas UMNO pada 15 Mei 2022 pun meluluskan pindaan kepada Perlembagaan UMNO. Mari kita lihat pindaan itu dengan lebih dekat. Fasal 10.1.1 setelah dipinda, berbunyi:

“Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan. Penangguhan ini tidak lebih daripada lapan belas (18) bulan dari tarikh pemilihan yang sepatutnya ia diadakan ATAU tidak lebih daripada enam (6) bulan selepas diadakan sesuatu Pilihan Raya Umum Parlimen (Dewan Rakyat) yang mana terkemudian.”

Untuk memudahkan perbincangan ini, saya hanya merujuk kepada jawatan-jawatan yang disebut dam Fasal 9.3 iaitu:

“Presiden, Timbalan Presiden, tiga orang Naib Presiden dan dua puluh lima orang Ahli Majlis Tertinggi yang dipilih oleh Perhimpunan Agung tiap-tiap 3 tahun sekali.”

Sebelum dipinda, MKT hanya boleh menangguh pemilihan selama 18 bulan, menjadikan hayat jawatan pemegang-pemegang itu 3 tahun + 18 bulan = 4 tahun 6 bulan. Pemilihan mesti diadakan sebelum tamat tempoh 4 tahun 6 bulan itu.

Selepas dipinda, MKT ada dua pilihan: tidak lebih daripada 18 bulan ATAU tidak lebih daripada enam (6) bulan selepas diadakan sesuatu PRU.

Perhatikan perkataan “atau” yang digunakan dalam ayat itu. Ertinya, MKT hanya boleh memilih salah satu daripada dua pilihan yang ada itu.

Jika pada tarikh tamatnya tempoh tiga tahun itu, tempoh lima tahun hayat Parlimen itu juga akan tamat tidak lama lagi dan MKT mahu tempoh mereka memegang jawatan dilanjutkan seberapa lama yang boleh, lebih baik MKT tidak menggunakan klausa kedua. Ini kerana klausa pertama boleh memberikan mereka 18 bulan tambahan, tidak kira PRU diadakan sebelum tamat tempoh 18 bulan atau tidak.

Jika dalam keadaan itu mereka menggunakan klausa kedua, pemilihan mesti dibuat dalam tempoh enam bulan selepas PRU diadakan yang, besar kemungkinan, adalah kurang daripada 18 bulan.

Katakanlah PRU baru sahaja diadakan sebelum tamatnya tempoh tiga tahun itu. Dalam keadaan ini, jika MKT memilih menggunakan klausa pertama, penangguhan hanya selama 18 bulan selepas tarikh tamat tempoh tiga tahun itu.

Sebaliknya, jika ia memilih klausa kedua, sama ada penangguhan akan lebih atau kurang daripada 18 bulan tertakluk kepada bila PRU berikutnya diadakan. Jika ia diadakan di hujung tempoh lima tahun hayat Parlimen, ia boleh jadi hampir 3 tahun + 5 tahun + 6 bulan = 8 tahun 6 bulan.

Kita lihat satu senario lagi, iaitu di mana UMNO adalah parti memerintah dan Presiden UMNO adalah Perdana Menteri. Perdana Menteri dan Menteri-Menteri yang kebanyakannya ahli MKT mahu terus memegang jawatan dalam parti seberapa lama yang boleh tanpa pemilihan baru. MKT boleh menggunakan klausa kedua.

Presiden UMNO boleh mengatur bila tarikh pemilihan diadakan tertakluk kepada apa yang diperuntukkan oleh Perlembagaan UMNO. Sebagai Perdana Menteri beliau boleh pula mengatur tarikh PRU dalam tempoh lima tahun hayat Parlimen itu yang boleh memberi tempoh paling panjang baginya dan penyokong-penyokongnya memegang jawatan parti.

Ia boleh jadi hampir lapan tahun enam bulan (3 tahun + 5 tahun + 6 bulan = 8 tahun 6 bulan.)

Ertinya, mereka boleh memegang jawatan hampir tiga kali ganda daripada tempoh tiga tahun asal. Akibatnya, akan berkuranglah amalan demokrasi dalam UMNO dan ia akan menjadikan pemimpin-pemimpin UMNO sebagai diktator.

Itukah yang dikehendaki olah Presiden, ahli-ahli MKT, penjawat-penjawat UMNO yang menjadi perwakilan dan mengundi meluluskan pindaan itu? Adakah terdapat di antara mereka yang tidak mengetahui akibatnya? Adakah ahli-ahli biasa memahaminya dan mahukan demikian?

Saya tidak faham apa tujuannya dimasukkan kata-kata “yang mana terkemudian”. Saya tidak nampak bagaimana ia menjadi relevan. MKT hanya boleh memilih satu daripada dua pilihan itu. Jika MKT memilih klausa pertama, pemilihan perlu dibuat sebelum tamat tempoh 18 bulan.

Tarikh untuk pemilihan berikutnya diketahui pada masa penangguhan dibuat lagi. Jika MKT memilih klausa kedua, pemilihan perlulah dibuat tidak lewat daripada enam bulan selepas PRU diadakan. Bila? Tidak diketahui sebab tarikh PRU berikutnya belum diketahui.

Biar apa pun, tempoh 18 bulan dan enam bulan selepas PRU berikutnya itu tidak berjalan selari kerana MKT cuma boleh pilih salah satu daripada dua pilihan itu pada sesuatu masa. Dari mana datangnya yang mana terkemudian? Tiga perkataan itu adalah superflous (berlebihan).

Pendaftar perlu meminta penjelasan daripada UMNO apakah tujuannya memasukkan perkataan-perkataan itu. Jika penjelasan yang memuaskan tidak dapat diberi dan Pendaftar hendak meluluskan juga pindaan itu, perkataan-perkataan itu hendaklah dipotong.

Kita tahu bahawa pindaan itu tidak akan berkuatkuasa melainkan setelah ia diluluskan oleh Pendaftar Pertubuhan. Peruntukan undang-undang mengenainya berbunyi begini:

“1. Tiadalah sesuatu pertubuhan berdaftar boleh –

(a) …

(b) meminda aturan-aturannya,

dengan tidak terlebih dahulu mendapat kebenaran Pendaftar…”

Peruntukan ini langsung tidak menyebut apa tujuan mendapat kelulusan itu dan apakah faktor-fakor yang perlu dipertimbangkan sama ada kelulusan hendak diberi atau tidak.

Mengikut laporan akhbar, ditanya oleh wartawan, Ketua Pengarah (Pendaftar) menjelaskan:

“Kami perlu meneliti pindaan itu dari segi istilah dan terma-terma dalam perlembagaan parti itu, selain meneliti proses Mesyuarat Agung Luar Biasa (EGM) termasuk jumlah kehadiran mesyuarat.

…ada banyak perkara perlu diteliti, lebih lagi ini membabitkan terma perundangan berkaitan perlembagaan parti…”

Pejelasan Pendaftar pun hanya sekadar menyebut untuk meneliti terma dan istilah yang digunakan dan prosedur mesyuarat, dalam kata lain, format, bukan isi.

Biar apa pun kita tunggulah keputusan Pendaftar. Tetapi, jika pindaan itu diluluskan sekalipun, ia tidak boleh digunakan untuk menangguh tarikh pemilihan sekali lagi untuk melanjutkan tempoh jawatan penjawat-penjawat pada masa ini. Berbuat demikian bererti menggunakan kedua-dua pilihan itu, lepas satu, satu. Itu tidak dibenarkan oleh pindaan itu.

Saya sarankan UMNO kembali ke pangkal jalan. Tiga tahun sekali pemilihan sudah cukup panjang. Dalam keadaan yang sangat terkecuali, penangguhan tidak lebih dari enam bulan adalah patut dan memadai. Lebih dari itu, apatah lagi seperti pindaan baru ini, ia mengurangkan amalan demokrasi dan menggalakkan kediktatoran dalam parti. Sama ada ia digunakan sedemikian atau tidak bukanlah isunya. Isunya mengapa mengesahkan apa yang sepatutnya menjadi penyalahgunaan kuasa?

Tun Abdul Hamid Mohamad adalah bekas Ketua Hakim Negara

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri. Artikel ini dipetik daripada blog https://tunabdulhamid.me


Kerajaan China kenakan perintah berkurung kepada penduduk bandar Wuhan

Kerajaan China mengambil langkah mengenakan perintah berkurung kepada penduduk di pinggir bandar Wuhan, lokasi asal sebelum ini berlaku penularan Covid-19.

Menurut laporan, hampir sejuta lebih penduduk Wuhan dilarang keluar daripada rumah masing-masing selama tiga hari selepas empat kes Covid-19 tanpa gejala dikesan.

Untuk rekod, Wuhan di wilayah Hubei, China menjadi bandar pertama menyaksikan kemunculan virus Covid-19 pada Disember 2019.

Di Wuhan, ujian saringan dilaksanakan menemukan dua kes tanpa gejala dua hari lalu.

Dua lagi kes dikesan menerusi pengesanan kontak dan tidak lama selepas itu perintah berkurung dilaksanakan.

Semua pengangkutan awam termasuk bas dan perkhidmatan kereta api bawah tanah, digantung.

Penduduk juga digesa untuk tidak meninggalkan daerah itu melainkan terdapat keperluan penting.

Pihak berkuasa juga mengenal pasti empat kawasan kejiranan yang berisiko tinggi dan penduduk dilarang daripada meninggalkan rumah mereka.

China melaksanakan strategi `sifar Covid-19′ termasuk ujian saringan besar-besaran, peraturan kuarantin ketat dan perintah berkurung tempatan.

Langkah itu membawa kepada kes kematian yang jauh lebih rendah berbanding negara lain.


DAP berdendam terhadap Muhyiddin

Gesaan Ahli Parlimen (MP) Kampar (DAP) Chong Zhemin supaya rakan baharu mereka – Barisan Nasional (BN) – mengambil tindakan terhadap 10 MP yang menyokong Tan Sri Muhyiddin Yassin sebagai Perdana Menteri, membuktikan MP Pagoh itu memperoleh sokongan daripada 115 MP.

Bekas Ketua Setiausaha Sulit Kanan Perdana Menteri Kelapan, Datuk Dr Marzuki Mohamad berkata gesaan MP Kampar ini mencerminkan sikap parti DAP, walaupun semua MP mempunyai hak untuk menyokong mana-mana ahli Dewan Rakyat.

Menurutnya gesaan itu juga menunjukkan DAP terlalu marah kepada Muhyiddin sehinggakan sesiapa sahaja yang menyokong bekas Perdana Menteri itu mesti dihukum walaupun itu adalah hak Ahli Dewan Rakyat di bawah Perkara 43 Perlembagaan Persekutuan.

Katanya Perkara 49 Perlembagaan Persekutuan yang menghalang tindakan lompat parti dalam kalangan Ahli-Ahli Dewan Rakyat tidak menutup hak MP untuk menyatakan kepercayaan kepada seorang MP yang lain sebagai Perdana Menteri walaupun berlainan parti.

“Gesaan ini juga membuktikan benarlah bahawa Tan Sri Muhyiddin pada 21 November 2022 telah mendapat kepercayaan majoriti 115 Ahli Dewan Rakyat untuk dilantik sebagai Perdana Menteri di bawah Perkara 43 Perlembagaan Persekutuan.

“Tetapi kerana terdapat tekanan politik, 10 Ahli Dewan Rakyat BN (6 UMNO, 2 MCA, 1 MIC, 1 PBRS) terpaksa menarik balik sokongan mereka,” katanya dalam satu kenyataan hari ini (6 Februari 2023).

Semalam, Zhemin menggesa Dewan Tertinggi BN menyiasat dan mengambil tindakan terhadap semua MP BN yang menandatangani akuan berkanun (SD) menyokong Muhyiddin sebagai Perdana Menteri.

Zhemin berkata gesaan supaya siasatan dijalankan adalah selaras dengan langkah UMNO mengambil tindakan tatatertib terhadap MP yang menandatangani SD menyokong Muhyiddin selepas Pilihan Raya Umum Ke-15 (PRU-15).

Mengulas lanjut Marzuki berkata DAP marah dan berdendam kerana jika Muhyiddin dilantik sebagai Perdana Menteri dengan sokongan 10 Ahli Dewan Rakyat BN ini, DAP tidak akan berpeluang berada di dalam kerajaan seperti hari ini.

“Dengan tidak terlantiknya Tan Sri Muhyiddin sebagai Perdana Menteri, maka kembalilah DAP menguasai kerajaan. Inilah masanya DAP menyerlahkan “politics of vangeance” mereka sepertimana gesaan Ahli Parlimen Kampar ini.

“Tindakan Ahli-Ahli Parlimen BN yang mempertahankan dasar “NO DAP” sepertimana yang disuarakan oleh akar umbi parti mereka sendiri tiba-tiba menjadi satu kesalahan besar. DAP tidak peduli. Dendam mereka lebih besar daripada suara akar umbi parti orang lain.

“Nampaknya dunia politik sudah terbalik. Ahli-ahli Parlimen BN berdepan dengan tindakan disiplin semata-mata kerana mempertahankan suara akar umbi parti mereka,” katanya.


Pelabur lari tiap hari minggu lalu, tak yakin pentadbiran PH-BN

Pelabur dilihat mula hilang kepercayaan terhadap pentadbiran kerajaan Pakatan Harapan-Barisan Nasional (PH-BN), apabila setiap hari pada minggu dagangan lalu, terus meninggalkan pasaran ekuiti Malaysia.

Suhu politik negara meningkat susulan beberapa tindakan yang diambil terhadap pembangkang dengan pemerhati melihat ia satu tindakan bermotif politik dan secara tidak langsung memberi kesan kepada keyakinan pelabur.

Menurut laporan yang dikeluarkan Bernama, pelabur asing terus meninggalkan pasaran ekuiti Malaysia dengan merekodkan jualan bersih sebanyak RM556.9 juta minggu lalu, 64 peratus lebih tinggi berbanding jumlah jualan bersih pada minggu berakhir 3 Mac 2023

Bernama memetik kenyataan MIDF MIDF Research bahawa pelabur asing melakukan jualan bersih hampir setiap hari dagangan pada minggu urus niaga berkenaan.

“Jualan paling tinggi adalah pada hari Isnin berjumlah RM183.1 juta dan kemudiannya menyederhana kepada RM58.2 juta pada Khamis,” katanya dalam laporan aliran dana mingguan, hari ini.

Bagaimanapun, MIDF Research berkata ia meningkat semula pada hari Jumaat, merekodkan aliran keluar bersih berjumlah RM140.1 juta.

Setakat tahun ini, jumlah jualan bersih ekuiti domestik oleh pelabur asing bernilai RM1.24 bilion.

“Sektor yang menyaksikan aliran masuk asing bersih ialah pembinaan (RM67.9 juta), teknologi (RM13.2 juta) serta pengangkutan dan logistik (RM7.8 juta), manakala sektor yang mencatatkan aliran keluar asing bersih ialah perkhidmatan kewangan (-RM359 .5 juta), produk dan perkhidmatan industri (-RM90.3 juta) dan produk dan perkhidmatan pengguna (-RM63.5 juta),” katanya.

Sementara itu, ia berkata institusi tempatan telah membeli ekuiti domestik bersih untuk minggu kedua berturut-turut dengan merekodkan sejumlah RM461.3 juta, kira-kira 56 peratus lebih tinggi daripada jumlah belian mereka pada dua minggu lalu.

“Setiap hari dagangan minggu lalu adalah kegiatan belian bersih oleh institusi tempatan, dengan aliran masuk paling banyak dicatatkan pada Isnin berjumlah RM161.1 juta,” katanya.

Setakat tahun ini, firma penyelidikan itu berkata institusi tempatan telah membeli bersih ekuiti domestik bernilai RM1.2 bilion.

“Peruncit tempatan terus menjadi pembeli bersih untuk minggu ketiga berturut-turut membabitkan sejumlah RM95.6 juta dan setiap hari dagangan adalah hari belian bersih oleh mereka, kecuali Selasa dengan aliran keluar bersih RM4.4 juta,” katanya.

Setakat tahun ini, MIDF Research berkata peruncit tempatan merupakan pembeli bersih dengan mencatatkan RM44.5 juta.

Dari segi penyertaan, ia menambah terdapat penurunan dalam purata jumlah dagangan harian dalam kalangan peruncit tempatan (-3.5 peratus), institusi tempatan (-14.7 peratus) dan pelabur asing (-33.1 peratus).

Sementara itu, Bursa Malaysia meneruskan aliran menurun untuk dibuka lebih rendah secara meluas pada pagi urus niaga Isnin dengan peserta pasaran dilihat memantau dengan teliti keadaan semasa serta sebarang potensi risiko penurunan kepada situasi kewangan berikutan krisis Silicon Valley Bank (SVB).

Pada 9.10 pagi, penanda aras FTSE Bursa Malaysia KLCI (FBM KLCI) susut 19.08 mata kepada 1,414.00 daripada 1,433.08 pada penutup Jumaat.

Indeks utama dibuka 13.66 mata lebih rendah kepada 1,419.42.


Khairy masuk PKR mungkin Rafizi akan rasa tercabar: Zahidi

Jika bekas Ketua Pemuda UMNO, Khairy Jamaluddin Abu Bakar membuat keputusan bersama PKR, ia mungkin bakal menggugat kedudukan Rafizi Ramli.

Selaku Timbalan Presiden PKR dan dengan popularitinya yang semakin merosot, Rafizi bakal berdepan cabaran besar jika bekas Menteri Kesihatan itu masuk parti diterajui Datuk Seri Anwar Ibrahim selepas pemecatannya.

“Saya adalah pemimpin kecil sahaja dan tidak pernah pegang jawatan besar di peringkat nasional.

“Tapi kalau bekas Ketua Pemuda UMNO, Khairy Jamaluddin, beliau berpotensi menjadi Perdana Menteri, jadi kalau dia masuk PKR, mungkin Rafizi pun rasa ini satu cabaran,” kata bekas Ahli Majlis Tertinggi (MT) UMNO, Datuk Zahidi Zainul Abidin dipetik laporan Sinar Harian.

Untuk rekod, Khairy masih berteka-teki dengan pilihan parti yang akan disertainya selepas dipecat UMNO baru-baru ini.

Terdapat cakap-cakap orang politik, Khairy sebenarnya mahu menyertai PKR kerana mempunyai hubungan yang rapat dengan Rafizi dan Nurul Izzah Anwar.

Sekiranya Khairy menyertai PKR, berkemungkinan gandingan trio tersebut akan memberi nafas baharu kepada parti yang selama ini didominasi oleh Anwar dan pengikut setianya disekeliling.

Untuk rekod, Rafizi berada dalam kem berbeza dengan Anwar sebelum ini, tetapi boleh bersetuju dengan langkah untuk bekerjasama dengan UMNO bagi memastikan dapat menjadi kerajaan pusat selepas Pilihan Raya Umum Ke-15 (PRU-15) lalu.

Bagaimanapun, Anwar awal-awal lagi menegaskan perpaduan dengan rakan parti dalam kerajaan campuran perlu dijaga, ia selepas terdapat spekulasi cubaan membawa masuk Khairy bersama PKR.

Anwar yang mendapat sokongan anak muridnya yang juga Presiden UMNO, Datuk Seri Ahmad Zahid Hamidi nampaknya keberatan untuk menerima cadangan membawa masuk Khairy tersebut.


Tok Mat gesa jangan biar pihak lawan guna skandal LCS serang BN

Barisan Nasional (BN) tidak seharusnya membiarkan isu kapal tempur pesisir (LCS) digunakan parti lawan untuk menyerang BN, kata Timbalan Pengerusinya Datuk Seri Mohamad Hasan atau Tok Mat itu.

Timbalan Presiden UMNO itu berkata isu LCS merupakan isu pentadbiran syarikat dan jentera BN perlu menerangkan isu berkenaan secara agresif untuk menghalang ia dijadikan fitnah ke atas parti menjelang Pilihan Raya Umum ke-15 (PRU-15), menurut laporan Bernama.

“Pada PRU14 kita terlampau bertahan sehingga orang percaya sahaja apa fitnah dilemparkan terhadap kita.

“Ini (isu LCS) tiada kena mengena dengan parti tapi pentadbiran syarikat. Jika ada terdapat penyalahgunaan, biarlah pihak berkuasa ambil tindakan,” katanya ketika merasmikan pembukaan Konvensyen Wanita BN di Pusat Dagangan Dunia hari ini.

Turut hadir Pengerusi Wanita BN merangkap Ketua Wanita UMNO Datuk Seri Dr Noraini Ahmad dan Setiausaha Wanita BN Datuk Rosni Sahar.

Sementara itu, Mohamad berkata BN perlu memastikan rakyat tidak mudah terpesong dengan dakwaan “raja fitnah” yang perlu dibidas dengan fakta.

“Duit tidak lesap. Kapal dalam pembinaan. Jangan dibiarkan isu diputar belit (spin) sehingga menjadi tidak terkawal,” katanya.

Mohamad yang juga Pengarah Pilihan Raya BN berkata untuk menang pada PRU15, setiap ahli perlu mempunyai tiga elemen ‘W’ iaitu ‘Winning Mentality’ (Pemikiran untuk menang), Winning Strategy’ (Strategi untuk menang), dan ‘Winning Move.’ (Tindakan untuk menang).

Mohamad berkata jentera BN di lapan negeri yang telah dilawatinya setakat ini antaranya Pulau Pinang, Perlis dan Kedah, berada pada tahap baik serta mempunyai semangat sangat tinggi untuk menang.

“Winning strategy perlu ada. Jangan masuk perang tiada taktikal dan strategi yang cukup kerana itu bunuh diri namanya.

“Pelbagai strategi telah digubal oleh pelbagai negeri namun ia tidak cukup sekadar atas kertas,” katanya.

Dalam pada itu, Mohamad juga meminta semua ahli UMNO untuk melakukan ‘dry run’ kajian sikap pada mesyuarat bahagian dan cawangan parti itu yang akan berlangsung mulai esok hingga Oktober depan.

“Pemilihan (parti) bukan tahun ini, maka berhentilah berkempen dahulu. Kita fokus PRU15 dulu,” katanya.


Cikgu seia sekata dengan Zahid isu lantik TPM Sabah, Sarawak

Datuk Seri Anwar Ibrahim mengikut jejak anak muridnya Datuk Seri Ahmad Zahid Hamidi membuat ‘tawaran’ jawatan Timbalan Perdana Menteri (TPM) untuk Sabah dan Sarawak sebagai balasan atas sokongan mereka jika dipilih pada Pilihan Raya Umum Ke-15 (PRU-15).

Menurut Presiden PKR itu Pakatan Harapan (PH) akan mencadangkan pelantikan dua TPM sekiranya gabungan itu memenangi PRU-15.

Bagaimanapun, tawaran cikgu Anwar lebih rendah berbanding Zahid yang menawarkan dua jawatan TPM bagi Sabah dan Sarawak serta satu di Semenanjung.

“Memang ada cadangan untuk kita melantik dua Timbalan Perdana Menteri jika kita menang, satu dari Semenanjung dan satu lagi dari Sabah dan Sarawak,” kata Anwar dipetik sebagai berkata oleh Malaysiadateline, hari ini (23 Oktober 2022).

Terdahulu, dalam satu majlis di Sabah hari ini, Zahid yang sebelum ini disebut-sebut bakal PM kesepuluh, membuat pengumuman akan melantik tiga TPM, jika Barisan Nasional (BN) menang besar.

Anwar berada di Kota Kinabalu, manakala anak muridnya itu berada di Kimanis, Sabah.

PH sebelum ini telah pun menamakan Anwar sebagai pilihannya untuk menjadi Perdana Menteri kesepuluh sekiranya gabungan itu memenangi PRU-15 nanti.

Manakala, UMNO pula menamakan Naib Presiden parti yang juga Perdana Menteri sementara, Datuk Seri Ismail Sabri Yaakob sebagai calon Perdana Menteri kesepuluh.

Sepatutnya, Ismail Sabri lah yang membuat pengumuman akan melantik tiga TPM jika BN menang dan membentuk kerajaan majoriti.


Isu kluster mahkamah, Anwar kata ‘mereka bersalah hanya selepas dijatuhi hukuman’

Datuk Seri Anwar Ibrahim menyifatkan mana-mana individu hanya didapati bersalah apabila selesai dijatuhi hukuman.

Perdana Menteri mengulas berhubung isu desakan daripada Gabungan Pilihan Raya Bersih dan Adil (Bersih) yang mahu kerajaan tidak melantik barisan Kabinet yang terdiri daripada kluster mahkamah kali ini.

Beliau bagaimanapun berkata akan mengambil kira pandangan semua pihak sebelum memutuskan mengenainya.

“Pandangan semua, kita ambil kira. Ia dalam perbincangan tetapi seperti mana yang kita tahu dari segi undang-undang hanya setelah ada hukuman (didapati bersalah).

“Yang lain itu kita akan beri pertimbangan,” katanya dipetik laporan BH.

Anwar terdahulu mempengerusikan Mesyuarat Majlis Presiden Pakatan Harapan (PH) petang tadi.

Sebelum ini, pelbagai pihak termasuk badan bukan kerajaan (NGO) dan pemimpin politik tidak mahu mana-mana pemimpin yang mempunyai kes mahkamah dilantik dalam Kabinet.

Ia termasuk gesaan oleh Naib Presiden PKR, Nik Nazmi Nik Ahmad, yang mahu jemaah Menteri dilantik kelak bebas kes mahkamah.

Terdahulu, Bersih membuat pendirian ahli politik yang berdepan pendakwaan di mahkamah perlu diketepikan daripada barisan pentadbiran kerajaan yang akan diumumkan Anwar.

“Bersih berpandangan bahawa sehingga dan melainkan kedua-dua pihak pendakwaan dan kehakiman benar-benar bebas daripada pengaruh politik, ahli politik yang masih mempunyai kes mahkamah mengambil jawatan eksekutif adalah langsung tidak boleh diterima.

“Ini kerana sebarang pembebasan akan dilihat sebagai pemberian pengampunan kepada mereka yang di pihak Eksekutif, sekalipun jika kes mereka secara meritnya layak dibebaskan.

“Hal ini akan melumpuhkan keyakinan rakyat terhadap kedua-dua AGC dan kehakiman,” kata kenyataan tersebut.

Bersih juga mengingatkan bahawa gerakan politik sedemikian boleh menimbulkan keraguan terhadap integriti kerajaan Anwar dan mencemarkan reputasi negara.

Bersih juga meluahkan kebimbangan dengan cadangan pihak tertentu dan individu supaya Presiden UMNO Datuk Seri Ahmad Zahid Hamidi dipertimbangkan untuk jawatan Timbalan Perdana Menteri dalam pembentukan kabinet baru nanti.

“Zahid masih dalam perbicaraan untuk 47 pendakwaan jenayah pecah amanah dalam kes Yayasan Akalbudi.

“Walaupun beliau telah dibebaskan daripada 40 tuduhan rasuah skim visa VLN oleh Mahkamah Tinggi pada 22 September lalu, pasukan pendakwaan juga telah mengemukakan rayuan untuk kes tersebut,” kata Bersih.


Lebih baik bubar DUN jika politik Sabah terus bergolak: Penganalisis

Politik Sabah yang bergolak semula, setelah ada pihak berusaha menumbangkan kepimpinan Datuk Seri Hajiji Noor sebagai Ketua Menteri (KM) dan menubuhkan kerajaan baharu, bukan kali pertama berlaku di negeri itu.

Sebelum ini pun telah berlaku beberapa perebutan kuasa dalam kalangan parti politik di Sabah, khususnya melibatkan UMNO dan Warisan, dengan masing-masing cuba ‘membeli’ Ahli Dewan Undangan Negeri (ADUN) daripada pembangkang dan parti-parti kecil lain.

Untuk rekod, pada Pilihan Raya Negeri (PRN) ke-16 pada 2020 lalu, Warisan diketuai Datuk Seri Shafie Apdal menang 29 kerusi Dewan Undangan Negeri (DUN), diikuti Perikatan Nasional (17 kerusi); Barisan Nasional (BN – 14 kerusi); PBS (tujuh); Bebas (tiga); PKR (dua); dan UPKO (satu).

Tetapi, beberapa ADUN Warisan keluar daripada parti itu, manakala PN/Bersatu membentuk GRS dan menubuhkan kerajaan dengan sokongan BN, dan mengangkat Hajiji sebagai KM.

Bagaimanapun, kemelut politik di negeri itu muncul semula setelah Hajiji dan ADUN Bersatu mengisytiharkan keluar parti, tetapi mendakwa kekal menjadi ahli GRS.

Menyusul selepas itu, penganalisis politik seperti Jeremiah Yee mempertikaikan keabsahan Hajiji sebagai KM sambil memetik Perlembagaan Negeri Sabah, dan meminta Yang di-Pertuan Negeri membatalkan pelantikan Hajiji.

Setiausaha Agung GRS, Datuk Seri Masidi Manjun kemudian mengesahkan ada gerakan untuk menumbangkan kerajaan negeri sambil berkata gabungan berkenaan bersedia membuktikan keabsahan Hajiji sebagai KM yang menerima sokongan majoriti ADUN Sabah.

Episod kemelut politik di Sabah semakin menarik apabila Pakatan Harapan (PH) yang menjadi pembangkang di peringkat negeri, menafikan kekal menyokong kerajaan GRS pimpinan Hajiji.

Pengerusi PH Sabah, Datuk Christina Liew mengesahkan gabungan itu tidak menyokong Hajiji lagi sebagai KM dan menjelaskan semua tADUNnya tidak mengisytiharkan sokongan mereka kepada mana-mana parti melalui akuan berkanun sejak 2020, merujuk kepada sokongan mereka kepada Datuk Seri Shafie Apdal ketika itu.

Semalam, spekulasi semakin hangat mengatakan bakal berlaku perubahan kerajaan negeri Sabah apabila Warisan dikatakan sudah memiliki majoriti untuk membentuk kerajaan baharu.

Bagaimanapun, sidang media yang didakwa dijadualkan berlangsung semalam oleh Shafie untuk mengumumkan kerajaan baharu di sebuah hotel di Kota Kinabalu ditangguhkan tanpa sebarang makluman terkini.

Mengulas perkembangan politik di Sabah, penganalisis politik dari Universiti Putra Malaysia (UPM) Profesor Datuk Dr Jayum Jawan mencadangkan DUN negeri itu dibubarkan bagi membolehkan PRN diadakan jika situasi terus bergolak.

Menurutnya situasi politik di Sabah berbeza daripada Sarawak kerana negeri itu tiada parti dominan.

Beliau berkata, meskipun mempunyai dua gabungan yang hampir sama, kesetiaan antara parti dalam Gabungan Parti Sarawak (GPS) lebih kuat dan kukuh berbanding parti gabungan GRS.

Katanya, ini kerana rasa setia dalam GPS lebih kuat berdasarkan gandingan pakatan yang lama, berbanding GRS yang baru ditubuhkan dengan parti-parti kecil yang tidak mempunyai sejarah antara satu sama lain.

“Politik memang mencari kuasa, jadi saya tidak harian dalam situasi sekarang semua pihak merasakan ada sedikit sokongan…cuba tarik orang itu orang ini kerana mahu naik berkuasa.

“Cara terbaik bubar semula dan laksana pilihan raya supaya ada pihak mendapat jumlah kerusi mantap membawa kepada pemerintahan lebih stabil, jadi boleh tumpu kepada pembangunan dan bukannya bimbangkan rancangan menjatuhkan (kerajaan negeri).

“Ini supaya rakyat menentukan. Jadi masalahnya apabila ada calon itu menang daripada satu pakatan, tetapi meninggalkan pakatan itu dan bergabung dengan orang lain…seolah mengkhianati mandat undi pemilih yang mengundi calon itu untuk berada dalam parti (semasa dipilih),” katanya menurut Utusan.

Ketika ini, blok kerajaan yang dianggotai GRS dan Barisan Nasional (BN) di peringkat negeri masih berada dalam kedudukan selesa dengan 53 kerusi daripada 79 kerusi DUN Sabah, termasuk enam ADUN Dilantik serta ADUN yang mesra kepada kerajaan.

Blok pembangkang pula hanya mempunyai 26 kerusi namun, tujuh pemimpin Pakatan Harapan (PH) Sabah telah menyatakan sokongan terhadap Hajiji untuk terus mentadbir Sabah sehingga habis penggal.


Ambil tindakan progresif, benarkan kanabis dan hemp bagi tujuan perubatan

Malaysia harus memainkan peranan serius dengan mengambil tindakan progresif membenarkan penggunaan kanabis dan hemp terutamanya kanabidiol (CBD) bagi tujuan perubatan, kata Senator Datuk Ras Adiba Radzi.

Ahli Dewan Negara yang mewakili Orang Kurang Upaya (OKU) itu berkata kebenaran penggunaan bahan tersebut juga akan meningkatkan akses golongan OKU kepada perkhidmatan kesihatan yang berkualiti bagi membolehkan mereka menjalani kehidupan yang sejahtera, lapor Bernama.

Ia selaras dengan Teras Strategik 4 Pelan Tindakan Orang Kurang Upaya 2016-2022 iaitu meningkatkan akses perkhidmatan kesihatan berkualiti kepada golongan itu untuk menjalani kehidupan sejahtera, katanya dalam kenyataan di sini hari ini.

Ras Adiba berkata ia juga selaras dengan komitmen Malaysia kepada Perkara 25 Konvensyen Hak Orang Kurang Upaya yang menekankan bahawa OKU mempunyai hak untuk menikmati taraf kesihatan tertinggi tanpa diskriminasi atas dasar ketidakupayaan.

“Melalui usaha ini, ia akan membuka sayap baru dalam sektor perubatan yang dapat membantu mengurangkan gejala penyakit seperti kronik, kebimbangan dan sebagainya, yang telah terbukti melalui beberapa kajian saintifik,” katanya.

Ras Adiba berkata kerajaan dan pertubuhan bukan kerajaan perlu merancakkan lagi aktiviti, kempen dan pendidikan kepada orang awam kerana pengetahuan berkaitan penggunaan kanabis masih berada di tahap yang rendah.

Bagi tujuan itu, beliau mencadangkan sembilan perkara kepada kerajaan untuk tindakan segera bagi membolehkan kanabis dan hemp diguna pakai dalam sektor perubatan di Malaysia.

Perkara yang dicadangkan adalah mewujudkan Pelan Hala Tuju Kanabis dan Hemp oleh Kementerian Kesihatan Malaysia (KKM) dan Kaukus Kanabis Perubatan Parlimen perlu dianggotai pihak berkepentingan seperti aktivis, pertubuhan bukan kerajaan, pakar kanabis serta wakil golongan rentan terutamanya OKU dan warga emas.

Turut dicadangkan adalah supaya hasil kajian impak penanaman kanabis dibentangkan di Parlimen oleh Kementerian Pertanian dan Industri Makanan serta menyegerakan pindaan Akta Dadah Berbahaya 1952 bagi membezakan CBD dan tetrahydocannabinol (THC).

Selain itu, Kementerian Sains, Teknologi dan Inovasi (MOSTI) dicadangkan agar membangunkan teknologi baharu melalui aruhan sinaran Gamma bagi menghasilkan variasi baharu Cannabis Sativa yang mempunyai kandungan bahan psikoaktif THC rendah, menjadikan penanaman hemp di Malaysia sebagai antara komoditi utama yang mempunyai ciri serupa dengan kenaf dari segi kaedah penanaman dan teknologi pemprosesan fiber hemp.

Perkara lain yang turut dicadangkan adalah menyediakan geran penyelidikan kepada institut dan universiti bagi menjalankan aktiviti penyelidikan dan kajian klinikal, Kementerian Pengajian Tinggi dan MOSTI harus bekerjasama dalam mewujudkan kumpulan penyelidikan konsortium yang memberikan fokus kepada penyelidikan “Medical Cannabis”.

Selain itu, Menteri Kesihatan Khairy Jamaluddin juga dicadangkan supaya membenarkan lebih banyak industri menjalankan aktiviti penanaman hemp bagi tujuan penyelidikan di bawah Seksyen 6B(2) Akta Dadah Berbahaya 1952.

“Kebanyakan negara barat khususnya Amerika Syarikat kini lebih ke hadapan dalam industri hemp dan kanabis. Banyak kajian saintifik yang dijalankan di negara tersebut terbukti berkesan dalam pelbagai sektor seperti kesihatan, perubatan, farmaseutikal, produk kecantikan dan sebagainya.

“Justeru, saya yakin dengan membenarkan penggunaan CBD dan penanaman kanabis di Malaysia, ia akan membantu antara lain komuniti OKU, pesakit kronik, kanser, dementia, parkinson, sawan, masalah mental dan tekanan emosi,” katanya.

Ras Adiba berkata Malaysia sebagai sebuah negara yang mempunyai pelancongan kesihatan bertaraf dunia turut perlu memberikan penekanan dalam penggunaan “Medical Cannabis”.

“Bila lagi jika bukan sekarang,” katanya.


Bekas pegawai khas kepada bekas MB Johor didakwa palsukan slip gaji

Bekas pegawai khas kepada bekas Menteri Besar Johor mengaku tidak bersalah di Mahkamah Sesyen Johor Bahru hari ini atas pertuduhan memalsukan slip gaji pada empat tahun lalu bagi tujuan menipu.

Khairul Anuar Daud, 50, membuat pengakuan itu di hadapan Hakim Datuk Ahmad Kamal Arifin Ismail, menurut laporan Bernama.

Dia didakwa memalsukan slip gaji FlyFirefly Sdn Bhd pada bulan Mei 2018 berjumlah RM15,820.63 dengan niat menggunakan dokumen palsu itu bagi tujuan menipu.

Bapa kepada tiga anak itu didakwa melakukan kesalahan itu di Jabatan Pengurusan Sumber Manusia – Operasi JCorp, Aras 11, Menara KOMTAR di sini, antara 26 Jun 2018 dan 10 Julai 2018.

Dia didakwa mengikut Seksyen 468 Kanun Keseksaan yang memperuntukkan hukuman penjara sehingga tujuh tahun dan denda, jika sabit kesalahan.

Dia dibenarkan diikat jamin RM10,000 dengan seorang penjamin dan juga menyerahkan pasportnya kepada mahkamah serta melaporkan diri di pejabat Suruhanjaya Pencegahan Rasuah Malaysia (SPRM) Johor Bahru setiap bulan.

Mahkamah menetapkan 21 Nov untuk sebutan kes.

Pendakwaan dikendalikan pegawai pendakwa raya SPRM Dayang Masneh Deh, manakala peguam Hazza Khalid mewakili tertuduh.


Jangkitan turun sedikit semalam, 286,599 pesakit kuarantin di rumah

Jumlah jangkitan harian Covid-19 dalam tempoh 24 jam semalam (Khamis, 17 Mac 2022), turun sedikit berbanding yang dicatat pada Rabu, lapor Kementerian Kesihatan (KKM) tengah malam ini.

Menerusi kemas kini laman sesawang CovidNOW kendaliannya sebentar tadi, KKM memaklumkan dalam tempoh itu sebanyak 27,004 jangkitan baharu dilaporkan, berbanding 28,298 kes pada Rabu.

Jumlah itu menjadikan kumulatif positif meningkat kepada 3,927,437 kes, dengan 3,596,453 pesakit telah sembuh, 34,185 kes kematian dilaporkan, dan 296,799 kes masih aktif.

Daripada jumlah kes aktif itu seramai 286,599 pesakit menjalani kuarantin di rumah; 1,971 ditempatkan di PKRC; 7,856 dimasukkan ke hospital; dan 373 pesakit dirawat di unit rawatan rapi (ICU) dengan 225 daripadanya memerlukan alat bantuan pernafasan.

Sehingga 16 Mac, seramai 25,779,848 atau 78.9 peratus populasi Malaysia, termasuk rakyat asing, telah lengkap menerima dua dos vaksin Covid-19, manakala 27,364,874 atau 83.8 peratus lagi menerima sekurang-kurangnya satu dos.

Sementara itu, seramai 15,393,296 atau 65.4 peratus daripada populasi dewasa pula menerima dos penggalak.

Statistik CovidNOW juga menunjukkan hanya lima daripada 16 negeri dan Wilayah Persekutuan yang merekodkan peningkatan jangkitan harian Covid-19 semalam.

Perak merekodkan peningkatan tertinggi sebanyak 1,561 kes berbanding 1,446 kes pada Rabu, menjadikan kumulatif positif di negeri itu meningkat kepada 174,389 kes, dengan 160,221 pesakit telah sembuh, 1,686 kematian dan 12,482 kes masih aktif.

Daripada jumlah kes aktif itu, seramai 11,607 pesakit di Perak diarah menjalani kuarantin di rumah; 72 ditempatkan di PKRC; 775 dimasukkan ke hospital; dan 28 pesakit dirawat di ICU, dengan 18 daripadanya memerlukan alat bantuan pernafasan.

Sementara itu, Pahang mencatat 1,434 kes baharu berbanding 1,302 pada Rabu, diikuti Sabah (769 kes baharu, 708 Rabu); Melaka (750 kes baharu, 727 Rabu); dan Perlis (171 kes bahru, 159 Rabu).

Kes di Selangor walaupun mencatat penurunan, namun merekodkan jumlah jangkitan tertinggi sebanyak 7,558 kes baharu berbanding 7,561 pada Rabu.

Pecahan kes Covid-19 mengikut negeri-negeri pada 17 Mac 2022.


Pelajar bergaduh: Kementerian belum terima laporan lengkap

Kementerian Pendidikan (KPM) sedang menunggu laporan terperinci mengenai pergaduhan membabitkan pelajar di sebuah sekolah menengah di Sepang, Selangor yang videonya tular di media sosial, sejak semalam.

Timbalan Menteri Pendidikan Datuk Dr. Mah Hang Soon berkata ia bagi membolehkan pihaknya membuat penelitian terlebih dahulu sebelum mengenakan tindakan sewajarnya, lapor Bernama.

“Kami belum terima laporan terperinci dan siasatan lanjut perlu dibuat untuk mendapatkan maklumat lengkap sebelum tindakan diambil,” katanya selepas melancarkan program Accelerated School Leaders Initiative (ASLI) di sini hari ini.

Dilaporkan, insiden pergaduhan itu dikesan berlaku 10.30 pagi membabitkan dua kumpulan pelajar sekolah berkenaan dipercayai berpunca daripada ejek-mengejek.

Mah berharap unsur dan elemen keharmonian lebih giat dipromosikan bagi membina jati murid selain mengelakkan berulangnya kes buli serta gaduh di mana-mana sekolah.

Sementara itu, ditanya mengenai tular isu kantin tidak dibuka sepanjang bulan Ramadan bagi melatih murid-murid berpuasa dan menghormati orang yang berpuasa, Dr. Mah berkata beliau telah menghubungi Ketua Pengarah Pendidikan Datin Seri Nor Zamani Abdol Hamid bagi tindakan lanjut.

“Bagi saya kita menghormati murid yang menunaikan ibadah puasa dalam masa sama tidak menghalang murid beragama lain untuk membeli dan mendapatkan makanan di kantin.

“Ketika ditanya kepada ibu bapa murid bukan Islam, tidak ramai pun murid bukan beragama Islam dan mereka bersetuju untuk bawa bekalan makanan dari rumah namun selepas mendapat laporan daripada pihak lain, maka pihak sekolah tidak menghalang kantin untuk beroperasi di bulan ini,” katanya.

Baru-baru ini, tular di media sosial berkaitan sebuah mesej di aplikasi WhatsApp yang diterima apabila pihak sebuah sekolah menjelaskan kantin tidak dibuka sepanjang bulan Ramadan disalah tafsir sehingga mengundang spekulasi selain disifatkan sebagai rasis.


PM Britain berdepan undi tak percaya MP parti sendiri

Perdana Menteri Britain, Boris Johnson dilaporkan berdepan cabaran terhadap kepemimpinannya, menurut laporan, selepas kemarahan memuncak susulan dakwaan beliau mengadakan parti di kediamannya ketika ‘lockdown’ Covid-19.

Selepas Johnson menafikan tuduhan bekas penasihatnya bahawa beliau telah berbohong kepada Parlimen berkaitan parti yang diadakan, akhbar Daily Telegraph dan ITV News, memetik sumber berkata jumlah undi yang diperlukan daripada Anggota Parlimen (MP) Konservatif menggesa undi tidak percaya terhadap kepemimpinannya dijangka diperoleh pada esok.

Setakat ini seramai 20 MP Konservatif yang memenangi kerusi mereka pada pilihan raya umum 2019 merancang menyerahkan surat menyatakan tidak percaya terhadap Johnson, lapor Telegraph.

Hanya dua tahun lalu, Johnson menjadi kesayangan partinya – Konservatif – selepas dia memperoleh majoriti terbesar sejak Margaret Thatcher pada 1987, membolehkannya menunaikan janji untuk akhirnya mengemudi Britain keluar daripada Kesatuan Eropah (EU).

Tetapi hubungan dalam kalangan MP Konservatif dengan beliau semakin renggang susulan rentetan pendedahan berterusan berhubung tindakan Downing Street melanggar perintah ‘lockdown’ yang ketat.

Untuk membolehkan kepemimpinan Johnson dicabar, 54 daripada 360 MP Konservatif mesti menulis surat tidak percaya terhadap Perdana Menteri Britain itu dan menyerahkannya kepada Pengerusi Jawatankuasa 1922 parti itu.

Surat-surat itu adalah sulit, jadi pengerusi adalah satu-satunya individu yang tahu berapa ramai MP yang sebenarnya menulis.

Jawatankuasa 1922, juga dikenali sebagai “the 22”, ialah jawatankuasa khas MP Konservatif yang bermesyuarat setiap minggu apabila Dewan Rakyat bersidang. Biasanya ia dipengerusikan MP paling kanan, dipilih oleh ahli jawatankuasa dan mempunyai pengaruh besar dalam Parlimen.

Media Britain sebelum ini melaporkan bahawa sekurang-kurangnya 11 perhimpunan diadakan di kediaman 10 Downing Street atau di jabatan kerajaan lain antara Mei 2020 dan April 2021, apabila peraturan Covid-19 mengehadkan bilangan individu yang boleh bertemu secara sosial.

Skandal itu telah menyaksikan penilaian terhadap Johnson dan partinya menjunam, sebaliknya Parti Buruh memperoleh undian terbanyak. Berita berkaitan

Satu tinjauan pendapat menunjukkan Parti Buruh mendapat sokongan terbesar sejak 2013, dengan 41 peratus undian berbanding 31 peratus bagi Konservatif. Tinjauan dalam talian itu dilakukan Opinium terhadap 2,005 respondan pada 12 hingga 14 Januari 2022. – Agensi


Kawasan Parlimen Mat Maslan dilanda banjir lagi

Ketika Datuk Seri Ahmad Maslan mendesak agar pilihan raya umum ke-15 (PRU-15) disegerakan, kini beberapa kawasan di Parlimen Pontian yang diwakilinya dilanda banjir.

Setiausaha Agung UMNO itu sebelum ini sangat bersemangat dengan memberi gesaan kepada Perdana Menteri Datuk Seri Ismail Sabri Yaakob agar segera membubarkan Parlimen dan sedia meredah banjir seperti yang dicadangkan Presidennya, Datuk Seri Ahmad Zahid Hamidi untuk berkempen pada PRU-15.

Media melaporkan kini, Pontian dan Kluang sudah dibuka dua pusat pemindahan sementara (PPS) ekoran hujan lebat lebih dua pada 10 pagi sehingga menyebabkan beberapa kawasan dilanda bencana banjir.

Jawatankuasa Pengurusan Bencana Daerah (JPBD), dalam kenyataan memaklumkan, setakat 4 petang ini, seramai 75 mangsa daripada 26 keluarga dipindahkah ke PPS selepas rumah mereka dinaiki air berikutan banjir kilat.

“Seramai 46 mangsa daripada `13 keluarga dari Kampung Sri Gambut, Pontian ditempatkan di PPS Sekolah Kebangsaan (SK) Melayu Raya yang dibuka pada jam 10 pagi tadi.

“PPS SK Sri Kampung Renggam di Kluang pula dibuka pada jam 1 tengah hari tadi dan menempatkan 29 orang dari Kampung Tengah, Renggam,” menurut kenyataan itu.

Menurut JPBD agensi kerajaan termasuk Pejabat Daerah, Angkatan Pertahanan Awam Malaysia, Polis Diraja Malaysia dan Jabatan Kebajikan Masyarakat sedang memantau keadaan dan akan memaklumkan keadaan dari semasa ke semasa.


Zahid tak jawab saya tanya apa perancangan seterusnya: Ismail Sabri

Datuk Seri Ismail Sabri Yaakob mendedahkan Presiden UMNO, Datuk Seri Ahmad Zahid Hamidi tidak menjawab berhubung perancangan parti seterusnya selepas menarik sokongan daripada kerajaan Perikatan Nasional (PN).

Naib Presiden UMNO itu berkata tiada hala tuju yang jelas ingin dibawa Zahid selepas kerajaan PN jatuh, malah perkara tersebut sudah dibangkitkan beliau semasa Mesyuarat Majlis Tertinggi lalu tetapi tidak ada satu jawapan dan perancangan yang jelas.

“Dalam mesyuarat Majlis Tertinggi (MT) UMNO lalu saya tanya jika semua ahli Parlimen menarik diri apa perancangan seterusnya? Jika kerajaan tumbang apa untungnya kepada UMNO?” katanya memetik laporan portal Suara.TV hari ini.

Menurut Ismail Sabri lagi, lebih mengelirukan apabila Zahid juga tidak berterus-terang apabila ditanya dengan pihak mana UMNO akan bekerjasama selepas kerajaan PN jatuh dan tidak membincangkan perkara tersebut semasa mesyuarat.

“Kita hanya ada dua pakatan lain yang besar iaitu PN dan Pakatan Harapan (PH). Jika hendak jadi kerajaan kita kena bergabung dengan salah satu. Kita tolak PH dan PN, jadi macam mana hendak membentuk kerajaan?”

“Jawapan Presiden…itu strategi..strategi tidak boleh bincang dalam mesyuarat,” katanya lagi.

Ismail Sabri pada Jumaat bersama 31 Ahli Parlimen UMNO dan Barisan Nasional (BN) mengadakan sidang media dan mengumumkan untuk terus menyokong kerajaan PN, ia pendirian berbeza dengan yang diputuskan oleh MT UMNO pada Selasa.

UMNO menerusi kenyataan pada Selasa mengambil pendirian tidak mempertahankan kerajaan PN sekali gus menyaksikan keabsahan Perdana Menteri Tan Sri Muhyiddin Yassin dianggap kini terbatal.

Bagaimanapun, Muhyiddin selepas menghadap Yang di-Pertuan Agong berjanji akan membuktikan keabsahan beliau sebagai Perdana Menteri pada sidang Dewan Rakyat, September.


5,194 pesakit sembuh, 87,841 kes masih aktif

Sembilan puluh satu pesakit Covid-19, termasuk lima bukan rakyat Malaysia, meninggal dunia dalam tempoh 24 jam sehingga 12 tengah hari tadi menjadikan kumulatif sebanyak 742,297 kes.

Ketua Pengarah Kesihatan Tan Sri Dr Noor Hisham Abdullah berkata jumlah kematian di Selangor turun kepada 34 kes berbanding 50 pesakit semalam, manakala jumlah yang meninggal dunia di Kuala Lumpur meningkat kepada 21 kes, Negeri Sembilan (12), dan Melaka (lapan).

Semalam negara melaporkan 87 kematian akibat jangkitan Covid-19 dalam tempoh 24 jam, berbanding 77 pada Jumaat. Jumlah tertinggi kematian harian setakat ini adalah sebanyak 135 pesakit yang dilaporkan pada Khamis, 8 Julai 2021.

“Dalam tempoh sama sebanyak 5,194 pesakit sembuh menjadikan 742,297 kes kumulatif,” katanya dalam kenyataan hari ini.

Terdahulu beliau memaklumkan 9,105 kes baharu yang turut membabitkan 18 kes import dikesan dalam tempoh itu. Daripada 9,087 kes tempatan, 1,649 membabitkan bukan warganegara.

“Sebanyak 87,841 kes aktif dengan 961 pesakit dirawat di unit rawatan rapi, dan 455 kes memerlukan alat bantuan pernafasan,” katanya.

Dr Noor Hisham berkata 19 lagi kluster baharu dikesan dengan 13 daripadanya membabitkan kluster tempat kerja, lima jangkitan dalam komuniti dan satu (kumpulan berisiko tinggi).

Tiga kluster baharu tempat kerja masing-masing dikesan di Selangor dan Johor; masing-masing dua Kuala Lumpur dan Kelantan dan masing-masing satu di Pulau Pinang, Sabah, dan Perak.

Kuala Lumpur juga merekod tiga kluster komuniti dengan Batu Muda di Kepong merekodkan jumlah tertinggi iaitu 197 jangkitan. Satu kluster kumpulan berisiko tinggi juga dilaporkan di Kuala Lumpur.

Perak dan Johor turut merekodkan satu kluster Komuniti.

Dr Noor Hisham juga berkata sehingga 10 Julai lalu nilai RT Malaysia adalah sebanyak 1.13 dengan Putrajaya mencatatkan nilai tertinggi iaitu 1.20.

Negeri lain yang mencatatkan RT melebihi 1.0 adalah Wilayah Persekutuan Kuala Lumpur (nilai RT 1.18), Selangor (nilai RT 1.17), Melaka (nilai RT 1.17), Kedah (nilai RT 1.14), Perak (nilai RT 1.11), Pahang (nilai RT 1.09), Sabah (nilai RT 1.08), Terengganu (nilai RT 1.08), Negeri Sembilan (nilai RT 1.02), Pulau Pinang (nilai RT 1.00) dan Johor (nilai RT 1.00).

Data 11 Julai 2021


Bersatu akan bertanding lawan kerusi UMNO pada PRN Kelantan: Mohd Amar

Laluan akan diberikan kepada Bersatu untuk melawan di kerusi yang dimenangi UMNO sebelum ini pada Pilihan Raya Negeri (PRN) nanti, kata Datuk Mohd Amar Abdullah.

Naib Presiden PAS itu perkara tersebut merupakan asas perbincangan pihaknya sebagaimana Pilihan Raya Umum (PRU) baru-baru ini dan formula sama akan digunakan pada PRN nanti.

“Bersatu bertanding di kerusi yang dimenangi UMNO, PAS tanding di kerusi PAS sudah menang.

“Cuma di peringkat negeri ada sedikit ubah suai di peringkat akhir,” katanya dipetik laporan Sinar Harian hari ini.

Jelasnya, calon PAS akan dikekalkan di kawasan yang dimenangi parti itu manakala calon Bersatu akan dipertaruhkan di kawasan yang dimenangi UMNO.

“Itulah asas perbincangan kita sepertimana PRU sebelum ini. Mana-mana kerusi yang dimenangi UMNO kita bagi kepada Bersatu bertanding manakala yang di kawasan PAS menang kita kekalkan calon PAS bertanding,” katanya lagi.

Mohd Amar, bagaimanapun, berkata beberapa pengubahsuaian peringkat akhir mungkin dilakukan bagi kawasan-kawasan di peringkat negeri Kelantan.

Dalam perkembangan sama, Mohd Amar, yang juga Timbalan Menteri Besar, berkata semua senarai akhir calon yang akan bertanding bagi PRN negeri itu sudah diserahkan kepada Menteri Besar, Datuk Ahmad Yakob, yang juga Pesuruhjaya PAS Kelantan, untuk dimuktamadkan.

“Kita ada tiga calon bagi setiap kerusi. Jadi terpulang kepada Menteri Besar untuk memilih calon mana yang terbaik daripada senarai tersebut.

“Kita juga akan meneruskan amalan biasa dengan mengetengahkan 30 peratus muka baharu yang diyakini boleh mewakili parti. Muka baharu tu tidak semestinya orang muda tetapi orang yang sebelum ini tidak pernah bertanding,” katanya.

Mengulas berhubung permohonan bekas Setiausaha Agung UMNO, Tan Sri Anuar Musa, menyertai PAS, Mohd Amar berkata permohonan tersebut akan diputuskan oleh Jawatankuasa PAS Pusat dalam mesyuaratnya bulan hadapan.


Katil ICU hospital di Lembah Klang kritikal, cecah 113 peratus

Kementerian Kesihatan Malaysia (KKM) hari ini memaklumkan kadar penggunaan katil di unit rawatan rapi (ICU) semalam, secara keseluruhan di seluruh negara meningkat kepada 91 peratus, berbanding semalam sebanyak 83 peratus pada 20 Mei lalu.

Dalam satu kenyataan hari ini, KKM berkata hospital-hospital di sekitar Lembah Klang mengalami keadaan serius apabila kadar penggunaan katil ICU sehingga 21 Mei lalu mencecah 113 peratus.

“Bagi menampung peningkatan ini, hospital terpaksa menukar fungsi (repurpose) lain-lain kawasan di dalam hospital seperti wad biasa untuk dijadikan ICU sementara dengan melengkapkan katil-katil dengan peralatan perubatan tertentu.

“Walau bagaimanapun, ini juga mengurangkan peluang pesakit bukan Covid-19 untuk mendapatkan rawatan kritikal yang diperlukan,” kata kenyataan itu.

Kementerian berkata, sebahagian daripada Jabatan Kecemasan Hospital Sungai Buloh juga sudah ditukar menjadi tempat rawatan kritikal dan ICU bagi menampung jumlah pesakit Covid-19 yang semakin meningkat.

“Sistem kesihatan negara menghadapi tekanan yang amat besar dan memerlukan bantuan orang ramai untuk memutuskan rantaian jangkitan Covid-19.

“Lakukanlah kawalan pergerakan kendiri dengan kekal duduk di rumah. Sekiranya terdapat urusan penting di luar, pastikan patuh kepada prosedur operasi standart (SOP),” kata kenyataan itu.

KKM juga menyeru majikan untuk memberi kebenaran kepada pekerja mereka bekerja dari rumah (BDR) dan mengehadkan bilangan pekerja yang hadir ke pejabat pada satu-satu masa.


Asyik diserang PH, Hamzah kata Sanusi pemimpin hebat

Kritikan dan kecaman politik bertali arus terhadap Datuk Seri Muhammad Sanusi Md Nor menunjukkan beliau seorang pemimpin hebat.

Setiausaha Agung Perikatan Nasional (PN), Datuk Seri Hamzah Zainudin berkata Menteri Besar Kedah itu membawa banyak pencapaian dan pembangunan membanggakan di negeri jelapang padi itu hingga sukar ditangkis parti lawan.

“Mereka merasakan Kedah ini sebuah negeri yang mereka kena tunjuk kuat, mereka tidak mahu menerima satu keputusan yang menyedihkan kepada penyokong-penyokong mereka.

“Pada saya YB (Yang Berhormat), Sanusi ini seorang berhemah dan baik tetapi dalam ceramah-ceramah tertentu, mereka serang dia secukup-cukupnya kerana mereka tidak mahu melihat kejayaan Sanusi yang begitu menggalakkan,” katanya, lapor Sinar Harian.

Beliau berkata demikian ketika ditemui pemberita pada majlis Makan Malam bersama Ahli Parlimen Larut di Dewan Permai Majlis Daerah Selama dekat Larut, semalam.

Hamzah mengakui taktik menyerang pemimpin tertinggi di peringkat negeri menjelang pilihan raya negeri (PRN) adalah perkara biasa yang dilakukan semua peringkat parti.

Seperti di Selangor katanya, PN turut mengkritik Menteri Besar, Datuk Seri Amirudin Shari.

“Tak salah kerana ini kempen, mereka ‘attack’ pemimpin tertinggi kita di peringkat negeri, kita juga ‘attack’ pemimpin mereka di peringkat negeri,” katanya.


PRN enam negeri: PH, UMNO cuba bunuh persepsi cemerlang PN

Pemimpin Pakatan Harapan (PH) dan UMNO didakwa sedang berusaha untuk membunuh persepsi baik Perikatan Nasional (PN) sebagai sebahagian strategi menjelang Pilihan Raya Negeri (PRN) di enam negeri tidak lama lagi.

Naib Presiden Bersatu, Datuk Dr Radzi Jidin berkata, PN mempunyai persepsi yang baik dalam kalangan majoriti rakyat negara ini khususnya orang Melayu dan golongan muda berdasarkan keputusan Pilihan Raya Umum Ke-15 (PRU-15) November lalu.

Katanya, PN sudah terbukti mempunyai kepemimpinan yang berintegriti dan boleh membentuk kerajaan yang baik.

“Hakikatnya majoriti rakyat mahu bersama dengan kita (PN) seperti mereka tunjukkan dalam PRU15 dan sebagai strategi untuk melemahkan PN, maka persepsi ini perlu dibunuh dalam menghadapi PRN di enam buah negeri.

“Sebab itu hari-hari cerita yang sama, untuk menunjukkan PN tidak baik. Itu strategi yang sedang mereka gunakan,” katanya semalam.

Beliau berkata demikian ketika berucap pada Majlis Semarak Gelombang Rakyat Bersama PN di Kampung Tengah, Seri Menanti, di Kuala Pilah.

Hadir sama Presiden PAS, Tan Sri Abdul Hadi Awang; Pengerusi PN Negeri Sembilan, Datuk Eddin Syazlee Sith dan Pesuruhjaya PAS Negeri Sembilan, Rafiei Mustapha.

Radzi yang juga Ahli Parlimen Putrajaya berkata, PN akan menyusun strategi dalam usaha mencapai kemenangan pada PRN yang perlu diadakan selewat-lewatnya Julai tahun ini.

Katanya, kemenangan PN dalam PRN nanti adalah penting untuk generasi akan datang.

“Apa yang kita buat hari ini bukan untuk kita tetapi untuk masa depan generasi pewaris negara.

“Oleh itu, momentum baik yang dicapai pada PRU-15 lalu perlu diteruskan pada PRN nanti,” katanya.


Kes harian Covid-19 turun sedikit, 7,420 kes baharu direkodkan

Negara merekodkan sebanyak 7,420 kes jangkitan baharu Covid-19 hari ini, menurut Kementerian Kesihatan Malaysia.

Angka itu menurun sedikit berbanding 8,084 jangkitan baharu dilaporkan, semalam.

Ketua Pengarah Kesihatan, Tan Sri Dr Noor Hisham Abdullah, dalam satu perkongsian melalui media sosial, berkata jumlah kumulatif keseluruhan kes Covid-19 kini mencecah 2,377,033 jangkitan.


Desakan dalam perhimpunan dipanggil Zahid bukan suara akar umbi, kata Ketua Bahagian

Tindakan mendesak dan menyerang Perdana Menteri Datuk Seri Ismail Sabri Yaakob semasa Taklimat Khas UMNO yang dipanggil Datuk Seri Ahmad Zahid Hamidi pada Sabtu lalu bukan cerminan suara akar umbi, kata beberapa Ketua Bahagian.

Selepas beberapa hari berlalu insiden di Dewan Merdeka yang menyaksikan Zahid mendesak supaya Ismail Sabri membubarkan Parlimen segera, beberapa Ketua Bahagian UMNO tampil mempertahankan Naib Presiden itu menyifatkan tindakan “boo” tersebut sebagai tidak wajar dan beradab.

“Kecewa dengan apa yang berlaku pada hari taklimat Presiden, UMNO dilihat buruk dan malu pada dunia luar.

“Tidak sepatutnya berlaku kejadian ‘boo’ sebab Perdana Menteri adalah daripada pemimpin UMNO sendiri,” kata Ketua Bahagian Alor Setar, Datuk Mohd Yusof Ismail dalam satu kenyataan.

Yusof kecewa dengan layanan yang diberikan kepada Ismail Sabri semasa taklimat khas kerana UMNO sepatutnya menghormati institusi kehakiman dan tindakan Ismail Sabri tidak campur tangan dalam urusan mahkamah adalah tepat.

“Kasihan Perdana Menteri. Presiden dan Perdana Menteri seharusnya bersama-sama menguatkan parti bagi meraih undi atas pagar yang amat penting apatahlagi undi 18 tahun akan bermula pada pilihan raya umum ke-15 (PRU-15) nanti.

“Kita sepatutnya menyokong tindakan Perdana Menteri yang tidak masuk campur urusan mahkamah kerana platform yang betul ada dan boleh digunakan untuk membela diri,” katanya lagi.

Dalam pada itu, Ketua Bahagian Parit Sulong, Datuk Zulkurnain Kamisan pula berkata kejadian semasa taklimat khas pada Sabtu bukan cerminan sebenar suara akar umbi.

“Kena berpijak di bumi nyata. Apa yang terjadi di PWTC bukan suara sebenar akar umbi.

“Kita harus sedar bahawa undi popular tidak menyebelahi kita. Atas pagar sentiasa melihat dan akan menilai kelakuan UMNO. Sekiranya ini yang dipamerkan maka susah untuk kita memberi kepercayaan kepada atas pagar untuk mengundi kita,” katanya dalam satu kenyataan.

Menurut Zulkurnain lagi, budaya mengkritik dan mengutuk pemimpin sendiri tidak sepatutnya berlaku dalam UMNO.

“Kita kena kukuhkan parti dan dengan cara ini orang akan percaya. Senario politik masa kini bukan seperti dulu. Ini hakikat yang kita perlu terima.

“Kita juga kena belajar untuk menghormati pemimpin kerana itu adalah adab dan budaya umno. Kita tidak serang sesama sendiri. Kita tuding jari kepada parti lain yang berpecah tetapi tanpa sedar kita sendiri gagal memupuk perpaduan antara ahli,” katanya lagi.

Jika budaya ini berterusan, beliau juga tidak menolak ia akan menyebabkan UMNO akan dibenci oleh orang muda, ujarnya lagi.

“Sebab itu, jangn ada pihak tidak bertanggungjawab yang cuba melagakan Presiden dengan Perdana Menteri. Sikap ahli yang sebegini membuatkan UMNO dibenci oleh orang muda,” katanya.

Sementara itu Ketua Bahagian Bangi, Datuk Mohd Zaidi Mohd Zain turut meluahkan sentimen sama dengan insiden pada Sabtu dan kesal dengan tindakan segelintir ahli parti yang hanya akan menyebabkan perpecahan dalaman UMNO semakin buruk selepas ini.

“Selaku Ketua Bahagian UMNO Bangi saya ingin meluahkan rasa kesal di atas kejadian yang tidak diingini berlaku sewaktu perhimpunan Taklimat Presiden baru-baru ini kerana ia boleh menjurus kepada salah sangka dan perpecahan di kalangan kepimpinan dan ahli-ahli UMNO.

“Tindakan segelintir mereka yang melaungkan ‘boo’ kepada Perdana Menteri sangatlah tidak wajar kerana YAB Perdana Menteri merupakan Naib Presiden UMNO yang diberi kepercayaan oleh parti kita untuk menerajui kerajaan pada waktu ini selain daripada ketetapan Majlis Tertinggi UMNO, yang sepakat mencalonkan beliau sebagai ‘poster boy’ untuk PRU-15,” ujarnya.


52 banduan maut rusuhan, kebakaran penjara Colombia

Sekurang-kurangnya 52 banduan terbunuh dan 26 lagi cedera dalam rusuhan yang menyebabkan kebakaran di sebuah penjara di barat daya Colombia awal Selasa (28 Jun), kata agensi penjara kebangsaan.

Tragedi itu berlaku apabila banduan yang merusuh melakukan pembakaran sekitar jam 2 pagi, cuba menghalang polis daripada memasuki lokap mereka di penjara bandar Tulua, kata Pengarah Institut Penjara Negara (INPEC), Tito Castellanos.

“Kami telah merawat seramai 26 orang yang cedera dan jumlah kematian ialah 52,” kata Ketua Jabatan Kesihatan di Valle del Cauca, Cristina Lesmes, di Twitter.

“Kami mempunyai pesakit dalam keadaan yang sangat serius dengan luka terbakar,” katanya.

Castellanos sebelum ini menyatakan jumlah kematian “rusuhan” sebagai 49 dengan 30 lagi, termasuk enam pengawal penjara, “cedera akibat kebakaran dan asap”.

Penjara yang menempatkan lebih 1,200 banduan itu dikepung oleh polis dan tentera.

“Dengan meletakkan tilam, mereka tidak mengukur apa akibatnya dan malangnya tragedi ini berlaku,” kata Castellanos kepada Radio RCN.

Pihak berkuasa pada mulanya berkata mereka sedang menyiasat sama ada kejadian itu berlaku sebagai sebahagian daripada cubaan melarikan diri tetapi kemudian berkata ia adalah satu rusuhan.

“Keadaan ini dicetuskan oleh pergaduhan yang tercetus antara banduan. Salah seorang banduan membakar tilam, yang mencetuskan kebakaran,” kata Menteri Kehakiman Wilson Ruiz kepada W Radio.

Terdapat 180 banduan di bahagian penjara yang terbabit dalam kebakaran. – Agensi


Pearly-Thinaah mara ke final Terbuka Perancis

Beregu wanita nombor satu negara Pearly Tan-M Thinaah meneruskan impian mereka apabila mara ke final Terbuka Perancis sebentar tadi (Sabtu, 29 Oktober 2022).

Pemain nombor 11 dunia Pearly-Thinaah menundukkan naib juara Terbuka Denmark dari Korea Selatan baru-baru ini, Baek Ha-na-Lee So-hee 21-13, 21-17 pada separuh akhir di Paris.

Kemenangan itu membawa mereka untuk pertemuan menentang pemain nombor 7 dunia dari Jepun dan juara dunia dua kali Mayu Matsumoto-Wakana Nagahara pada perlawanan akhir Ahad (30 Oktober).

Ini akan menjadi final Jelajah Dunia pertama pasangan Malaysia tahun ini.

Jurulatih beregu Hoon Thien How gembira dengan kemenangan itu dan mahu mereka mengekalkan prestasi terbaik di final.

“Sama seperti perlawanan suku akhir, mereka membuat persediaan yang sangat baik untuk perlawanan menentang Korea.

“Ini membantu mereka untuk menang. Pada perlawanan akhir esok, saya tidak mahu mereka terlalu berfikir tetapi masik ke gelanggang dan memberikan permainan yang terbaik, ” kata Thien How.

Pearly-Thinaah sebelum ini memenangi Terbuka Switzerland pada Mac tahun lalu.


KWSP bersasar: Tolak atau terima usul tergempar di Parlimen hari ini?

Ahli Parlimen Perikatan Nasional (PN) berharap Speaker Dewan Rakyat, Datuk Johari Abdul yang juga pemimpin PKR, membenarkan perbahasan berhubung usul tergempar berkaitan Kumpulan Wang Simpanan Pekerja (KWSP), pagi ini (3 April 2023).

Wan Ahmad Fayhsal Wan Ahmad Kamal (PN Machang) berkata beliau akan bangun di Dewan Rakyat mewakili ribuan pencarum KWSP yang menaruh harapan besar agar suara dan keresahan mereka bergema di Parlimen.

“Hari ini 3 April 2023 – hari kedua terakhir sebelum sidang Dewan Rakyat sesi ini tamat. Tiada soalan-soalan untuk menteri jawab lagi – hanya perbahasan beberapa Rang Undang-Undang yang belum diluluskan.

“Jam 10 pagi saya akan bangun di Dewan Rakyat mewakili ribuan pencarum KWSP yang menaruh harapan besar agar suara dan keresahan mereka bergema dalam Dewan Rakyat.

“Kita kecewa dengan jawapan Menteri Kewangan yang masih acuh tidak acuh dengan bantuan yang wajar untuk mengurangkan beban rakyat.

“Yang dijanji harga Rahmah tapi lihat apa yang berlaku di merata tempat; yang dijanji formula ekonomi yang mampu kurangkan harga barang, petrol, kereta, hutang PTPTN tetapi apa yang kita dapat?,” katanya dalam kenyataan malam tadi.

Ketua Armada Bersatu Malaysia itu berkata adalah wajar Speaker Parlimen dengan penuh hikmah dan bijaksana membenarkan perbahasan pengeluaran KWSP bersasar bagi yang benar-benar layak.

“Kalau tidak dapat diberikan – apakan pengganti penyelesaian yang munasabah yang boleh kerajaan tawarkan?

“Kita mahu bicara ekonomi rakyat – yang benar-benar menyentuh kelangsungan hidup keluarga yang berantakan, yang hancur, yang susah dan resah.

“Kalau bukan di tempat paling mulia dan tertinggi dalam penggubalan dasar dan undang-undang negara – Dewan Rakyat – kalau tidak di mana lagi?,” katanya.

Wan Ahmad Fayhsal berkata beliau difahamkan individu yang berjalan kaki dari Johor ke Istana Negara membawa azam pengeluaran KWSP, juga akan tiba di Parlimen.

“Kami ahli-ahli Parlimen Perikatan Nasional akan terus menjadi benteng rakyat kebanyakan!,” katanya.


Selepas tol percuma di lebuh raya bakal ada pilihan raya?

Kerajaan mengumumkan tol percuma disamping diskaun kepada pengguna lebuh raya yang akan pulang berhari raya ke kampung halaman, ia beberapa hari selepas Kumpulan Wang Simpanan Pekerja (KWSP) mula mengkreditkan permohonan pengeluaran wang yang dibuat para pencarum.

Terdahulu, UMNO juga sudah mengumumkan calon Perdana Menteri (PM) yang akan dilantik selepas menang pilihan raya umum ke-15 (PRU-15) nanti.

Beberapa siri pengumuman penting yang diumumkan Datuk Seri Ismail Sabri Yaakob sehinggalah keputusan memberi tol percuma pada 30 April ini, ia seakan sudah melengkapkan tanda-tanda besar tidak lama lagi Parlimen bakal dibubarkan untuk memberi laluan PRU-15 diadakan.

Malahan, isyarat paling jelas PRU semakin hampir yang diberikan adalah semasa UMNO membuat keputusan menolak penyambungan memorandum persefahaman (MoU) dengan blok pembangkang, Pakatan Harapan (PH) yang sebelum ini menyokong Ismail Sabri.

Lantaran itu, Ismail Sabri sejak daripada pengumuman selepas Mesyuarat Majlis Tertinggi (MT) UMNO sehingga hari ini tidak memberi sebarang komitmen tanda-tanda ke arah langkah untuk menyambung MoU tersebut.

Beberapa perkara penting dan rentetan peristiwa yang diumumkan kerajaan sama ada secara langsung atau tidak langsung sudah boleh dibaca oleh pemerhati politik PRU-15 terlalu hampir dan tidak mustahil Parlimen boleh dibubarkan selepas Aidilfitri.

Untuk rekod, MoU antara kerajaan dengan PH bakal berakhir pada 31 Julai dan kedudukan Ismail Sabri pastinya tergugat sekiranya tidak disambung MoU tersebut memandangkan majoriti tipis dimiliki sebelah blok kerajaan.

Pengumuman UMNO mencalonkan Ismail Sabri pastinya melegakan Naib Presiden UMNO itu, sekurang-kurangnya jawatan nombor satu negara itu kekal menjadi miliknya jika kemenangan memihak kepada UMNO dan Barisan Nasional (BN) selepas PRU-15.

Rafizi Ramli, calon Timbalan Presiden PKR antara terawal yang membuat cadangan PRU-15 diadakan selewat-lewatnya pada akhir Julai jika beliau berada dalam UMNO.

Bekas Ahli Parlimen Pandan itu seakan dapat menghidu strategi UMNO yang berhasrat untuk mengadakan PRU-15 lebih awal sekurang-kurangnya dalam tempoh empat bulan dari sekarang.

“Empat bulan adalah masa yang singkat (dari sekarang). Dan saya tidak terkejut jika ia diadakan pada bulan Ogos atau September.

“Jika saya dalam UMNO, saya akan menggesa pilihan raya umum diadakan pada akhir Julai,” katanya dipetik dalam laporan media sebelum ini.

Malahan, Presiden UMNO Datuk Seri Ahmad Zahid Hamidi juga berulang kali secara konsisten mengeluarkan kenyataan terbuka menggesa PRU-15 diawalkan dengan segera sejak Perhimpunan Agung UMNO (PAU) berlangsung pada Mac lalu.

Sejak Mac lalu sehingga dalam Mesyuarat MT baru-baru ini, nada yang dipamerkan UMNO adalah membayangkan PRU-15 akan diadakan dengan sangat awal.

Sifir mudah bagi UMNO untuk mengadakan PRU dengan segera adalah kemenangan mutlak akan memihak kepada mereka dan kembali menjadi dominan semula, dua keputusan Pilihan Raya Negeri (PRN) di Melaka dan Johor menjadi bukti yang rakyat kini sudah menyokong mereka.

Faktor peratusan pengundi yang rendah dan juga perpecahan disebelah pihak lawan akan memberi kelebihan besar kepada UMNO-BN, sekiranya senario sama berulang maka kemenangan yang besar akan memihak kepada mereka.

Ketika parti lawan masih mencari-cari titik pertemuan yang dilihat sukar, pastinya UMNO-BN tidak mahu menunggu lebih lama kerana jika lebih lama ditunggu berkemungkinan pihak lawan yang sudah lemah akan kembali kuat.

Pihak lawan masih dengan ego masing-masing, perebutan calon bagi jawatan PM masih berterusan dan setakat ini tidak ada nampak individu yang akan diketengahkan sebagai calon untuk menyaingi Ismail Sabri.

Jika sebelum ini UMNO yang dilihat tidak mempunyai calon PM, namun akhirnya mereka kini sudah mempunyai seorang calon untuk diletak sebagai ‘poster boy’ dan ia sekurang-kurangnya meredakan perpecahan dalaman parti.

Penganalisis politik dan geostrategis, Prof Madya Dr Azmi Hassan, berkata UMNO tidak boleh menunjukkan terlalu taksub untuk mengadakan PRU-15 lebih awal dan langkah berhati-hati perlu diambil bagi mengelak persepsi rakyat daripada melihat UMNO terlalu gelojoh.

“Jadi inilah pertimbangan yang perlu diambil kira bukan sahaja oleh Perdana Menteri, malah MT UMNO itu sendiri dalam mendesak Perdana Menteri.

“Justeru, saya menjangkakan kemungkinan besar PRU-15 itu akan diadakan tahun ini juga,” katanya dipetik laporan sebelum ini.

Sementara itu, Penganalisis Ekonomi Putra Business School, Universiti Putra Malaysia (UPM), Dr Ahmed Razman Abdul Latiff, berkata sekiranya PRU-15 diadakan selepas Julai sekurang-kurangnya kerajaan yang baharu nanti mempunyai masa yang cukup untuk menyediakan Bajet dan faktor tersebut pasti diambil kira dalam menentukan masa yang sesuai Parlimen dibubarkan.

“Seiring dengan kerajaan yang kukuh, isu persepsi seperti rasuah juga perlu ditangani. Jika buat pilihan raya dan membentuk kerajaan yang kuat, namun isu persepsi rasuah gagal ditangani, belum tentu pelabur akan yakin untuk melabur di negara kita.

“Bagaimanapun, andai kata PRU-15 diadakan selepas Julai nanti, bagi saya masih sempat untuk kerajaan merangka belanjawan tahun depan dan sebagainya,” katanya dipetik laporan media.

Lantaran itu, rakyat selepas menyambut hari raya pada Mei nanti juga perlu bersiap-sedia untuk menghadapi satu lagi raya iaitu pilihan raya, namun bersediakah rakyat untuk pulang ke kampung sekali lagi bagi menunaikan tanggungjawab mereka sebagai pengundi nanti?


14,949 kanak-kanak lengkap dua dos

Seramai 14,949 atau 0.4 peratus kanak-kanak berusia lima hingga 11 tahun telah lengkap menerima dua dos vaksin Covid-19 sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu hingga semalam.

Semalam sahaja seramai 8,550 kanak-kanak menerima dos kedua, lapor Kementerian Kesihatan (KKM) hari ini.

Pada masa sama seramai 1,348,693 atau 38.0 peratus lagi kanak-kanak menerima sekurang-kurangnya satu dos.

Sementara itu, seramai 15,850,917 atau 67.4 peratus populasi dewasa berusia 18 tahun dan ke atas pula telah menerima dua dos, manakala 23,230,565 atau 98.8 peratus lagi menerima sekurang-kurangnya satu dos.

Seramai 15,850,917 atau 67.4 peratus populasi dewasa lagi melengkapkan program imunisasi Covid-19 apabila menerima dos penggalak.

Bagi PICK Remaja pula seramai 2,853,753 atau 91.7 peratus mereka yang berusia antara 12 dan 17 tahun telah lengkap divaksinasi, dan 2,949,653 atau 94.8 peratus lagi menerima sekurang-kurangnya satu dos.

Keseluruhannya, lebih 68.99 juta dos vaksin telah diberikan kepada populasi di Malaysia, termasuk rakyat asing, sejak PICK dilancarkan 24 Februari 2021.

Daripada jumlah itu, 25,823,473 atau 79.1 peratus menerima dua dos manakala 27,528,911 atau 84.3 peratus lagi menerima sekurang-kurangnya satu dos.


Zahid dakwa akar umbi mahu UMNO kekal bersama DAP dalam kerajaan

Datuk Seri Ahmad Zahid Hamidi mendakwa keputusan pemilihan parti itu yang berakhir semalam, menunjukkan akar umbi UMNO mahu kekal bersama DAP dalam kerajaan campuran Pakatan Harapan-Barisan Nasional (PH-BN).

Menurutnya keputusan itu juga dengan jelas menunjukkan akar umni UMNO mahukan kerajaan perpaduan di bawah kepimpinan Datuk Seri Anwar Ibrahim ini diperkukuhkan.

Bagaimanapun, beberapa ulasan ditemui dalam laman media sosial menunjukkan tidak semua akar umbi gembira kerjasama antara UMNO dan PH, khususnya DAP.

Mereka memberi amaran bahawa sama ada benar akar umbi memberi dukungan atau tidak boleh dilihat pada Pilihan Raya Negeri yang akan diadakan di enam negeri – Kedah, Kelantan, Terengganu, Selangor, Pulau Pinang dan Negeri Sembilan – yang dijangka pertengahan tahun ini.

Pada sidang media selepas mesyuarat sekretariat kerajaan perpaduan semalam (19 Mac 2023), Zahid yang juga Presiden UMNO menang tanpa bertanding, juga mendakwa keputusan pemilihan parti itu juga menunjukkan telahan untuk menggugat kerajaan perpaduan yang ada adalah sesuatu yang boleh dielakkan.

“Ini terlihat dari bahawa kesatupaduan pemilihan terhadap kepimpinan UMNO memperlihatkan bahawa dukungan daripada akar umbi jelas untuk kepimpinan di peringkat nasional memberikan dukungan sepenuhnya kepada keutuhan kerajaan perpaduan yang ada sekarang.

“Manifestasi ini cukup jelas kerana kita lihat walaupun ada usaha-usaha untuk menggugat kerajaan perpaduan yang ada sekarang ia jelas ditolak oleh para perwakilan.

“Dan ini jelas sebagai satu signal (isyarat) bahawa unsur-unsur untuk memecahkan UMNO dari luar dan juga menyuntik perpecahan ini dari dalam itu jelas adalah untuk meruntuhkan kerajaan yang ada,” katanya.

Zahid yang juga Ahli Parlimen (PH-BN) Bagan Datuk berkata kombinasi puluhan parti yang ada dalam kerajaan perpaduan ini dan diperkuatkan dengan kepimpinan baharu UMNO ianya akan memperkukuhkan lagi kerajaan perpaduan.